Jelajah Dunia Akhir BWF: Yew Sin-Ee Yi tewas di separuh akhir

KUALA LUMPUR, 10 Disember - Hasrat beregu lelaki badminton profesional negara, Ong Yew Sin-Teo Ee Yi beraksi di peringkat akhir tertangguh lagi, selepas tewas di separuh akhir Jelajah Dunia Akhir BWF 2022 di Bangkok, Thailand, siang tadi.Ini kali kedua Yew Sin dan Ee Yi tewas di separuh akhir selepas mengalami nasib sama pada edisi tahun lalu.Gandingan ranking kelapan dunia itu tunduk kepada juara dunia tiga kali dari Indonesia, Mohammad Ahsan-Hendra Setiawan 21-17, 13-21, 19-21, dalam pertarungan sengit selama 53 minit.Di set pertama, Yew Sin-Ee Yi bermula garang dan mendominasi permainan, sekali gus menamatkan aksi dengan kemenangan 21-17.

(Ong Yew Sin-Teo Ee Yi tunduk kepada juara dunia tiga kali dari Indonesia, Mohammad Ahsan-Hendra Setiawan 21-17, 13-21, 19-21/ Foto FB BWF)

Pengalaman jelas menjadi faktor pemisah apabila beregu Indonesia itu bangkit mendominasi set kedua dengan 21-13 sebelum menutup permainan dengan kejayaan 21-19 di set penentuan.Kemenangan itu turut melebarkan rekod pertemuan mereka yang kini berpihak Mohammad Ahsan-Hendra Setiawan dengan 4-1.Manakala kekalahan itu menyaksikan Yew Sin-Ee Yi terlepas peluang mencipta sejarah menjadi wakil Malaysia pertama mara ke final sejak edisi sulung pada 2018.


Piala Dunia 2022: Maghribi lakar sejarah negara Afrika pertama ke separuh akhir Piala Dunia

DOHA, 11 Disember - Skuad bola sepak Maghribi mencipta sejarah muncul pasukan pertama dari benua Afrika berjaya meneruskan kemaraan ke separuh akhir Piala Dunia FIFA di Qatar.Maghribi meneruskan langkah ke separuh akhir selepas membenam pasukan Portugal 1-0 di stadium Al Thumama.Pasukan kendalian Walid Regragui memimpin perlawanan menerusi tandukan Youssef En-Nesyri pada minit ke-42.Pada separuh masa pertama pasukan Maghribi dilihat memulakan permainan dengan agak pantas serta melancarkan beberapa serangan ke gawang gol Portugal.

Serangan bertubi-tubi Maghribi terbukti berhasil apabila Youssef En-Nesyri berjaya mengegarkan stadium apabila menjaringkan gol dengan melompat tinggi mengatasi penjaga gol Portugal, Dio-go Costa dan pemain pertahanan, Ruben Dias untuk meletakkan Maghribi di depan.Penyerang Portugal, Jo-ao Felix mempunyai dua peluang untuk meletakkan pasukannya di depan, namun ketangkasan penjaga gol Maghribi, Yassine Buno menyelamatkan keadaan pada minit ke-31.Bruno Fernandes juga mempunyai peluang untuk menyamakan kedudukan sebelum rehat, namun rembatannya dari sebelah kanan padang hampa apabila terkena palang.Pemain utama Portugal,Cristiano Ronaldo yang dimasukkan di awal babak kedua mempunyai peluang di akhir permainan untuk menjaringkan gol buat Portugal, namun Buno sekali lagi pantas menyelamatkan keadaan.Maghribi sebelum ini menampilkan persembahan memukau dengan menewaskan pasukan No. 2 Dunia, Belgium di peringkat kumpulan dan menyingkirkan juara Piala Dunia 2010, Sepanyol pada pusingan 16 terbaik.-AFP


Pan Gon terkejut dengan kemenangan besar menentang Kemboja

(Ketua jurulatih kebangsaan, Kim Pan Gon/FOTO FAM)

KUALA LUMPUR, 10 Disember - Ketua jurulatih kebangsaan Kim Pan Gon tidak menyangka skuad Harimau Malaya berjaya menjaringkan empat gol sehingga memperoleh kemenangan apabila membenam Kemboja 4-0 pada perlawanan antarabangsa Tier 1 di Stadium Nasional di Bukit Jalil, malam tadi.Pan Gon berkata ini kerana pasukannya dibarisi ramai pemain baharu dan mereka baru saja bergabung sejak kem latihan pusat bermula 29 Nov lepas.“Sebenarnya dari hari ke hari saya dapat melihat satu peningkatan, saya gembira dan sangat bangga dengan mereka (pemain), mereka profesional, cepat menyesuaikan diri, seperti sudah lama beraksi bersama-sama,” katanya pada sidang media selepas perlawanan itu di sini.Pan Gon turut mengucapkan tahniah kepada tujuh pemain yang membuat kemunculan pertama dalam pertembungan dengan skuad Angkor Warriors itu.Mereka ialah penjaga gol Kalamullah Al-Hafiz Mat Rowi, Nur Shamie Iszuan Amin, Muhammad Aliff Izwan Yuslan, dua pemain kacukan David Rowley dan Stuart Wilkin serta dua pemain naturalisasi Lee Tuck dan Sergio Aguero.Dalam pada itu, Pan Gon berkata beliau menuntut banyak komitmen daripada para pemain bagi memastikan pasukan bersedia sepenuhnya untuk beraksi pada Piala Persekutuan Bola Sepak ASEAN (AFF) 2022 dari 20 Dis hingga 16 Jan tahun depan.“Saya beri tekanan kepada mereka kerana pada peringkat ini kita perlu meningkatkan tahap fizikal, untuk dapatkan kecergasan perlawanan (kerana) beberapa pemain sangat letih pada masa ini tetapi kita masih perlu mencapai tahap yang baik untuk beraksi dalam Piala AFF,” kata jurulatih berusia 53 tahun itu.

(Harimau Malaya menentang Kemboja  malam tadi/FOTO BERNAMA)

Pada perlawanan malam tadi, kapten Mohamad Faisal Halim menjaringkan dua gol manakala Tuck dan Wilkin masing-masing meledak satu gol pada penampilan sulung mereka.Sementara itu, ketua jurulatih Kemboja Ryu Hirose menganggap pasukannya sudahpun tewas selepas ketinggalan 0-3 pada separuh masa pertama kerana anak buahnya memberikan lebih banyak ruang kepada Malaysia menguasai bola.Jurulatih dari Jepun itu berkata pihak lawan mempunyai potensi yang bagus walaupun dibarisi muka baharu dan pemain muda, membuatkan beliau berpendapat Malaysia mempunyai masa depan yang cerah.Pasukan negara seterusnya akan melengkapkan aksi antarabangsa Tier 1 bertemu Maldives di Stadium Bolasepak Kuala Lumpur, Cheras Rabu depan sebelum memulakan kempen Piala AFF 2022 dengan menentang Myanmar di Yangon dalam aksi pembukaan Kumpulan B pada 21 Dis.Malaysia kemudian akan menempuh saingan kumpulan berdepan Laos di sini pada 24 Dis, Vietnam di Hanoi (27 Dis) dan melayani kunjungan Singapura di sini pada aksi terakhir kumpulan pada 3 Jan tahun depan.- BERNAMA


Tite umum undur diri selepas Brazil tersingkir Piala Dunia

(Tite sah undur diri selepas Brazil tersingkir Piala Dunia 2022/Foto Ihsan FIFA)

DOHA, 10 Disember- Pengurus Brazil, Tite mengesahkan bahawa beliau akan meletak jawatan selepas pasukannya tewas kepada Croatia menerusi sepakan penalti pada saingan suku akhir Piala Dunia di Qatar pada Jumaat.Tite, 61, yang mengendalikan pasukan Brazil sejak Julai 2016 mengumumkan hasratnya untuk berundur selepas Piala Dunia dan berkata keputusan itu tidak akan berubah."Ia adalah kekalahan yang menyakitkan dan saya berundur dengan aman," kata Tite kepada pemberita pada Jumaat.Ini merupakan kali kedua Brazil tewas dalam penentuan sepakan penalti pada Piala Dunia, selepas mereka dibelasah oleh Perancis dengan cara sama pada peringkat suku akhir kejohanan 1986 di Mexico.Tite, memenangi 61 daripada 81 perlawanannya dan tewas tujuh perlawanan, turut mengetuai Brazil merangkul kejuaraan Copa America 2019. -AFP

(Tite mengendali pasukan Brazil sejak Julai 2016/Foto Ihsan FIFA)


Piala Dunia 2022: Perancis berdepan tugas getir berdepan England

DOHA, 10 Disember- Juara bertahan Piala Dunia, Perancis bakal berdepan England pada suku akhir hari ini, yang telah menyaksikan kejutan apabila pasukan pilihan, Brazil tersingkir ditangan Crotia.Perancis yang bebas daripada siri kecederaan pemain utama, berazam mempertahankan kejuaraan yang dimiliki pada 2018 disamping mengharapkan bisa penyerang profilik, Kaylian Mbape yang kini mendahului senarai penjaring terbanyak kejohanan dengan lima gol."Mbapbe bakal jadi penentu kekuatan pasukan pada setiap masa", kata Didier Deschamps, jurulatih Perancis.Sementara itu, pasukan England menjadi pasukan yang yang mempunyai jaringan terbanyak kejohanan dengan 12 gol setelah menewaskan Senegal 3-0 pada aksi 16 terbaik.

(Jurulatih Perancis, Didier Deschamps bersama Kylian Mbape ketika sesi latihan pasukan berkenaan /AFP)

Pasukan berkenaan dilihat masih mencari-cari kejuaraan pertama sejak kali terakhir menjulang kejuaraan pada tahun 1966.

Skuad 'Three Lions' hampir ke perlawanan akhir pada 2018, namun ditewaskan Crotia pada perlawanan separuh akhir sebelum tewas pada penentuan penalti ditangan Itali pada perlawanan akhir kejohanan Eropah 2021."Perlawanan menentang Perancis adalah sesuatu yang besar bagi pasukan", kata Gareth Southgate jurulatih England."Kami sudah bersedia menentang Perancis bagi menempah tempat ke separuh akhir", kata Southgate kepada media.Pemenang perlawanan diantara Perancis dan England bakal berentap dengan pemenang perlawanan Maghribi menentang Portugal pada separuh akhir nanti.-AFP


Piala Dunia 2022: Argentina jumpa Croatia saingan separuh akhir

DOHA, 10 Disember- Argentina menewaskan Belanda menerusi penentuan penalti untuk mengesahkan tiket ke separuh akhir Piala Dunia, sebentar tadi.Pada aksi suku akhir yang mencetuskan drama di Stadum Lusail itu, permainan terpaksa diheret ke penentuan penalti selepas kedua-dua pasukan terikat 2-2 sehingga tamat masa tambahan.Pemain gantian Belanda, Wout Weghorst meledak dua gol pada lewat permainan termasuk gol pada masa kecederaan selepas Argentina mendahului 2-0 menerusi jaringan Nahuel Molina dan penalti Lionel Messi.Penjaga gol, Emiliano Martinez muncul wira Argentina apabila menyelamatkan dua sepakan lawan untuk pasukan itu melakar kemenangan 4-3.Kemenangan tersebut menyaksikan Argentina akan membuat perhitungan menentang Croatia pada peringkat separuh akhir.Terdahulu, Croatia mara selepas menyingkirkan juara lima kali, Brazil juga menerusi penentuan penalti selepas terikat 1-1 sehingga tamat masa tambahan dalam satu lagi aksi suku akhir yang berlangsung sebelum itu. -AFP


KBS mahu semua pihak jalin kerjasama demi pembangunan sukan Malaysia

NILAI, 10 Disember - Kerjasama semua pihak diperlukan dalam memastikan pembangunan sukan negara yang berterusan.Menteri Belia dan Sukan, Hannah Yeoh berkata ini termasuk penglibatan kementerian lain, sektor koporat serta agensi di bawah kementerian itu.Katanya, kerjasama itu penting bagi membuka peluang kepada atlet untuk bertanding di pelbagai platform kejohanan sekali gus menempatkan diri di peringkat yang lebih tinggi.

"Kita hendak pembangunan di peringkat akar umbi.Kita hendak pastikan fasiliti kita digunakan dengan sebaiknya. Kita juga mahu mereka-mereka yang terlibat dalam pembangunan sukan ini ditambah...dan saya harap dengan adanya penglibatan ini, golongan atlet tahu tahap pencapaian mereka," katanya ketika ditemui pemberita selepas pelancaran pertandingan berbasikal Yayasan Sime Darby Track Series (YSDTS) di Velodrom Nasional, di sini, semalam. Yeoh juga berharap untuk melihat lebih banyak kejohanan sukan tempatan membuka peluang kepada wanita untuk bersaing dan mempamerkan bakat mereka."Sebagai menteri wanita, ini adalah salah satu aspek yang saya akan beri perhatian," katanya.


Kapten Brazil akui ‘sakit’ tersingkir dari Piala Dunia

AL RAYYAN, 10 Disember- Kapten Brazil, Thiago Silva akur dengan keputusan tersingkir dari Piala Dunia selepas tewas menerusi penentuan sepakan penalti dalam aksi suku akhir dengan Croatia sebentar tadi.Silva akui kekalahan tersebut sangat menyakitkan namun tetap menerima hakikat yang dia tidak akan memenangi trofi itu.Juara lima kali itu tewas 4-2 dalam penentuan sepakan penalti selepas seri 1-1 pada penghujung masa tambahan di Qatar.Neymar meledak gol pendahuluan pada masa tambahan tetapi Bruno Petkovic menyamakan kedudukan pada minit-minit akhir perlawanan.“Ia sukar,” kata Silva. “Saya telah melalui beberapa kekecewaan dalam hidup saya dan apabila kita kehilangan sesuatu yang penting , ia amat menyakitkan.Kapten Brazil itu berkata pasukannya tergamam ketika Croatia meledak gol penyamaan.“Saya rasa tiba-tiba kami hilang tumpuan,” kata Silva.Bek tengah Chelsea berusia 38 tahun itu turut akui Qatar adalah aksi  terakhir Piala Dunianya."Sayangnya sebagai pemain saya tidak akan dapat menjulang trofi ini," katanya. "Siapa tahu jika pada masa hadapan saya akan mendapat peluang dalam peranan lain.”-AFP


Menang ke atas Brazil, ‘perasaan terbaik’ - Borna Sosa

AL RAYYAN, 10 Disember- Pemain pertahanan Croatia, Borna Sosa berkata menewaskan Brazil adalah ‘perasaan terbaik’ selepas pasukannya menyingkirkan juara lima kali itu daripada Piala Dunia untuk mara ke separuh akhir di Qatar.Perlawanan diheret ke sepakan penalti selepas seri 1-1 dan Croatia memenangi penentuan 4-2."Terdapat banyak emosi, banyak air mata gembira di sana," kata Sosa."Kami benar-benar menghasilkan banyak keputusan (baik) untuk negara kami. Tiada siapa yang menjangkakan kemenangan ini, tiada siapa yang percaya kepada kami, tidak pernah, jadi itulah sebabnya ia benar-benar beremosi apabila anda mencapai perkara seperti ini, apabila anda menewaskan Brazil."Bagi saya Brazil adalah bola sepak, dan bola sepak adalah Brazil. Untuk mengalahkan Brazil mungkin perasaan terbaik yang pernah ada."Pemain tengah veteran Luka Modric mengambil salah satu sepakan penalti Croatia."Bagi saya dia berada dalam lima pemain tengah terbaik sepanjang zaman, sejujurnya, kerana saya fikir tiada siapa, sama sekali tiada siapa, beraksi pada tahapnya pada usia 37 tahun," kata Sosa."Dia benar-benar tenang dalam permainan dan saya berharap dia akan kekal bersama kami selagi dia boleh."


Piala Dunia 2022: Croatia singkirkan juara lima kali Brazil

DOHA, 10 Disember- Croatia mengejutkan Brazil dalam aksi penentuan penalti penuh dramatik sebentar tadi untuk mara ke separuh akhir Piala Dunia.Perlawanan berakhir 1-1 dengan Neymar membuka tirai jaringan selepas masa tambahan dan Bruno Petkovic menyamakan kedudukan tidak lama selepas itu.Perlawanan kemudiannya terpaksa ditentukan menerusi sepakan penalti.Croatia, finalis Piala Dunia 2018 di Rusia, menang dengan penentuan 4-2.Sepakan penalti yang diambil Marquinhos terkena tiang apabila dia terpaksa menjaringkan gol untuk mengekalkan Brazil selepas percubaan awal Rodrygo telah diselamatkan oleh penjaga gol Dominik Livakovic.Croatia menyempurnakan keempat-empat penalti mereka.Livakovic, yang sekali lagi memainkan peranan besar selepas kepahlawanannya menentang Jepun, berkata: "Kami dibesarkan sebagai pejuang. Kami tidak terlalu berusaha keras, kami sentiasa memberikan yang terbaik dan itulah resipi kami untuk berjaya."Pasukan Croatia yang dibimbing oleh Zlatko Dalic terdahulu turut mencatat kemenangan menerusi penentuan sepakan penalti  ke atas Jepun dan kemenangan ke atas Brazil mungkin menjadi pencapaian terbesar mereka.Brazil perlu menunggu sekurang-kurangnya empat tahun lagi untuk gelaran keenam yang diidam-idamkan itu.Sementara itu, jurulatih Croatia Zlatko Dalic berkata “kemenangan ini bukan penamat”.“Ini adalah kemenangan bagi rakyat Croatia,” kata Dalic. “Perlawanan yang hebat. Kami menyingkirkan pasukan pilihan utama."Ini adalah Croatia, kebanggaan, keberanian, kepercayaan dan semangat patriotisme."Beliau berkata pasukannya telah menyahut cabaran apabila berada bawah tekanan paling hebat."Croatia adalah yang terbaik apabila ia diperlukan. Apabila ia penting, Croatia sentiasa berjaya. Tiada siapa yang harus memandang rendah kami."Ini bukan penamat, kami akan tersukan perjuangan. Kami boleh mencapai lebih banyak kejayaan.“ -AFP


Harimau Malaya benam Kemboja 4-0

KUALA LUMPUR, 10 Disember- Meskipun tanpa ramai pemain utama, skuad bola sepak kebangsaan lelaki negara mudah menumpaskan Kemboja 4-0 pada perlawanan antarabangsa Tier 1 di Stadium Nasional di Bukit Jalil, malam tadi.Kemenangan selesa di hadapan 8,332 penyokong itu, menyaksikan pasukan negara yang diperkuatkan kebanyakan muka baharu, mengekalkan rekod cemerlang berdepan skuad ‘Angkor Warriors’ apabila memenangi kesemua pertemuan dalam tempoh 50 tahun sejak 1970.Pasukan negara meledak gol pembukaan pada minit ke-11, menerusi Mohamad Faisal Abdul Halim  sebelum pemain naturalisasi Lee Tuck meletakkan Malaysia 2-0 selepas memanfaatkan hantaran Mohamad Faisal, dalam satu gerakan serangan balas pada minit ke-38.Ia merupakan gol pertama Tuck pada penampilan sulungnya bersama pasukan negara.Mohamad Faisal kemudiannya menjaringkan gol kedua peribadinya pada masa tambahan babak pertama menjadikan Malaysia selesa mendahului 3-0.Selepas rehat, Kim Pan Gon membuat beberapa pertukaran dengan membawa masuk antaranya Muhammad Safawi Rasid, Mohd Nor Hakim Hassan dan seorang lagi pemain naturalisasi, Sergio Aguero.Kemboja yang terdesak untuk mencari gol menggandakan usaha dengan melakukan beberapa siri serangan ke kubu Malaysia namun gagal menemui penyudah.Menghampiri masa penuh, pemain tengah kacukan Malaysia-England Stuart Wilkin melengkapkan kemenangan 4-0 Malaysia selepas meraih gol pertamanya pada penampilan sulung dalam jersi pasukan negara apabila menyudahkan tangkapan kurang kemas Kimhuy pada minit ke-86.Selain Lee Tuck dan Stuart Wilkin, penjaga gol Kalamullah Al-Hafiz Mat Rowi, pemain kacukan Malaysia-Autralia David Rowley, Nur Shamie Iszuan Amin dan Muhammad Aliff Izwan Yuslan masing-masing membuat penampilan sulung bersama pasukan negara.Pasukan negara seterusnya akan melengkapkan keseluruhan dua aksi antarabangsa Tier 1 bertemu Maldives di Stadium Bolasepak Kuala Lumpur, Cheras Rabu depan sebelum memulakan kempen Piala Persekutuan Bolasepak ASEAN (AFF) 2022 dengan menentang Myanmar di Yangon dalam aksi pembukaan Kumpulan B pada 21 Disember iniMalaysia kemudian akan menempuh saingan kumpulan berdepan Laos di Kuala Lumpur pada 24 Disember, Vietnam di Hanoi pada 27 Disember  dan melayani kunjungan Singapura di sini pada aksi terakhir kumpulan pada 3 Januari 2023.


Suku akhir Piala Dunia 2022: Belanda sedia berdepan Argentina

DOHA, 9 Disember - Pemain pertahanan Belanda, Virgil van Dijk mengakui saingan suku akhir Piala Dunia 2022 menentang Argentina, awal pagi esok bukan sekadar untuk menyekat pergerakan Lionel Messi tetapi lebih daripada itu. Menurut beliau, Messi yang mungkin beraksi untuk kali terakhir dalam Piala Dunia kali ini, banyak memberi inspirasi namun Van Dijk tetap percaya Argentina mempunyai pelbagai lagi kelebihan.Jelasnya, Belanda sedang bersiap sedia bukan sahaja untuk menentang Messi tetapi bagi berhadapan Argentina secara menyeluruh.Belanda melangkah ke peringkat suku akhir selepas menewaskan Amerika Syarikat dalam pusingan 16 terakhir manakala Argentina mara hasil aksi cemerlang Messi ketika bertemu Australia.

(Pemain pertahanan Belanda, Virgil van Dijk menjalani latihan di pusat latihan Universiti Qatar di Doha, Qatar/ AFP)

Setakat ini, Belanda telah mempamerkan permainan yang baik di Qatar dan antara empat pasukan yang belum tewas dalam kejohanan tersebut.Dalam pada itu, jurulatih Belanda, Louis van Gaal optimis pasukannya berupaya memenangi kejohanan itu.Bagi aksi suku akhir Piala Dunia 2022, beliau berpendapat Belanda mampu memberikan aksi terbaik menentang Argentina biar pun pasukan lawan memiliki barisan pemain bintang."Pada pendapat saya, Argentina adalah pasukan yang hebat kerana memiliki pemain handalan dunia dalam skuad mereka, bagi kami aksi menentang mereka adalah perlawanan sebenar buat pasukan dalam kejohanan ini," jelas van Gaal.


Kemaraan Ong Yew Sin-Teo Ee Yi mengejutkan - Boon Heong

KUALA LUMPUR, 9 Disember- Bekas pemain beregu badminton negara, Tan Boon Heong menyifatkan kejayaan beregu profesional negara Ong Yew Sin-Teo Ee Yi mara ke peringkat separuh akhir Jelajah Dunia Akhir Persekutuan Badminton Dunia (BWF) di Bangkok, Thailand sesuatu yang mengejutkan.“Saya sendiri tak sangka mereka berdua boleh menang untuk melangkah ke separuh akhir. Sebab mereka tewas perlawanan pertama dengan Jepun dan saya lihat mereka tak bermain dengan berapa baik.“Selepas itu, mereka bangkit dalam dua perlawanan seterusnya. Pastinya, saya sangat terkejut dengan prestasi mereka pada ketika ini. Saya harap mereka lebih bersemangat menjelang perlawanan separuh akhir dan lakukan terbaik,” katanya ketika ditemui hari ini.Terdahulu, Yew Sin-Ee Yi selaku pilihan ketiga kejohanan mencipta sensasi menewaskan pilihan utama Fajar Alfian-Muhammad Rian Ardianto dari Indonesia 10-21, 21-17, 21-19  dalam perlawanan selama 53 minit di Nimibutr Arena.Kemaraan Yew Sin-Ee Yi diiringi beregu campuran profesional negara Tan Kian Meng-Lai Pei Jing yang menundukkan beregu tuan rumah Supak Jomkoh-Supissara Paewsampran, 21-17, 22-20, untuk layak ke separuh akhir yang akan berlangsung esok.- BERNAMA

(Bekas pemain badminton negara, Tan Boon Heong/BERNAMA)


Ronaldo tidak pernah ancam tinggalkan Portugal

DOHA, 9 Disember - Bintang Portugal, Cristiano Ronaldo tidak pernah mengancam untuk meninggalkan pasukan sepanjang berada di Qatar.Sebaliknya, dia sentiasa membina prestasi baik dalam skuad kebangsaan dan negara.Perkara itu disahkan Persekutuan Bola Sepak Portugal (FPF).FPF pada Khamis menafikan Ronaldo mengancam untuk meninggalkan Portugal selepas dia diletakkan di bangku simpanan ketika perlawanan peringkat pusingan 16 terakhir Piala Dunia 2022 menentang Switzerland.

(Cristiano Ronaldo menjalani latihan di pusat latihan Al Shahaniya SC di Doha, Qatar/ AFP)

Menurut FPF, Ronaldo tetap menyokong pasukan tanpa mengira sama ada dia berada di bangku simpanan atau tidak.“FPF menjelaskan bahawa kapten Portugal, Cristiano Ronaldo, tidak pernah mengancam untuk meninggalkan pasukan kebangsaan sepanjang berada di Qatar,” kata persekutuan itu."Setiap hari Ronaldo membina rekod dan prestasi yang unik sepanjang berkhidmat untuk pasukan kebangsaan dan negara, yang mana ia mesti dihormati."Pemenang Ballon D'Or lima kali itu pula menegaskan skuad itu kukuh dan akan berjuang memenangi Piala Dunia. -AFP


Nurul Izzah cipta sensasi raih emas acara keirin Piala Presiden MNCF

NILAI, 9 Disember-Bintang muda berbasikal trek wanita negara kian meningkat Nurul Izzah Izzati Mohd Asri bangkit menebus kekecewaan semalam apabila berjaya meraih pingat emas acara keirin perempuan pada perlumbaan Piala Presiden Persekutuan Kebangsaan Berbasikal Malaysia (MNCF) II, di sini hari ini.Gadis berusia 19 tahun berasal dari Jitra , Kedah itu mempamerkan kayuhan bertenaga untuk mengetepikan pelumba berpengalaman Anis Amira Rosidi dan pelumba Hong Kong Ching Yin Shan yang masing-masing meraih pingat perak dan gangsa.

(Bintang muda berbasikal trek wanita negara, Nurul Izzah Izzati Mohd Asri)

Mengulas mengenai perlumbaan terbabit Nurul Izzah yang merupakan Juara Asia itu berkata kekecewaan gagal merangkul emas pada acara sama semalam di Piala Presiden MNCF I menjadi pendorong utama buat beliau membuat kayuhan cemerlang pada perlumbaan hari ini.

"Tadi saingan agak sengit sebab jarak agak jauh saya tak sangka dapat pecut tinggalkan yang lain. Perlumbaan semalam saya sangat leka, jadi hari ini saya cuba bangkit semula untuk terus menang," katanya selapas perlumbaan yang berlangsung di Velodrom Nasional Malaysia di sini.Terdahulu, Nurul Izzah turut menduduki tempat kedua acara pecut perempuan selepas ditewaskan rakan sepasukan Anis Amira 2-0.Pada Piala Presiden MNCF I semalam, Nurul Izzah hanya berpuas hati dengan kedudukan keempat acara keirin dengan pelumba dari Hong Kong, Yeung Cho Yiu meraih emas.Bagi acara pecut wanita, beliau turut hanya menduduki tempat keempat apabila pelumba Cho Yiu turut memperoleh emas.-BERNAMA


700 pemain bakal berentap di Kejohanan Boling All-Stars Junior Antarabangsa ke-22

PETALING JAYA, 9 Disember-Kejohanan Boling All-Stars Junior Antarabangsa edisi ke-22 akan kembali berlangsung di Sunway Mega Lanes, Sunway Pyramid bermula 12 hingga 23 Disember ini.Lebih 700 pemain bawah 22 tahun dari 12 negara termasuk beberapa jaguh dunia dan Asia akan berentap.Pengurus Besar Sunway Mega Lanes, Tan Yoke Chiang, berkata kejohanan tersebut menawarkan hadiah wang tunai kira-kira RM200,000 dalam saingan 10 kategori termasuk ganjaran RM1,000 untuk permainan sempurna harian.

(Pengurus Besar Sunway Mega Lanes Tan Yoke Chiang / FOTO RTM)

Di samping pemain negara, katanya, kejohanan tersebut telah menerima penyertaan dari Amerika Syarikat, Jepun, Korea Selatan, Australia, Taiwan, Guam, Brunei, Indonesia, Filipina, Singapura dan Thailand."Saya berharap agar pemain negara dapat mengambil peluang di kejohanan ini bagi meningkatkan prestasi permainan dan memberi cabaran kepada pemain-pemain boling antarabangsa", katanya ketika ditemui media.Pemain negara seperti Nur Syazwani Sahar, Gillian Lim, Nora Lyana Nastasia, Muhammad Hafiz Zainuddin dan Nevern Nataneel antara yang bakal menggalas cabaran negara dan senarai muktamad hanya akan diumumkan esok.


Ragbi Asia B-19: Malaysia sasar menang satu perlawanan

GOMBAK, 9 Disember-Ketua Jurulatih Ragbi lelaki bawah 19 tahun Malaysia, Mohd Irwan Abdol secara peribadi menyasarkan untuk menang satu perlawanan daripada dua perlawanan membabitkan pasukan Hong Kong dan Taiwan pada Kejohanan Ragbi Asia Lelaki Bawah 19 tahun yang berlangsung dari 12 hingga 18 Disember ini.Jelas Mohd Irwan meski hanya sebulan diperuntukkan untuk mempersiapkan pasukan, dia yakin anak buahnya mampu membawa cabaran negara.

(Ketua jurulatih Ragbi Lelaki Bawah 19 tahun, Mohd Irwan Abdol/ Foto RTM)

"Secara peribadi kami akan buat yang terbaik di kejohanan ini memandangkan ini adalah kali pertama Malaysia bertanding di peringkat Primier, sekurang-kurangnya kita menyasarkan menang satu perlawanan daripada dua perlawanan",katanya ketika ditemui media.

Sementara itu, pengurus pasukan Mohd Khairulnizam memuji semangat juang pemain yang dibentuk daripada Program Pembangunan Ragbi Negara NRDP, Kementerian Pendidikan dan Program pembangunan ragbi negeri."Hari ini fasa akhir pemilihan untuk kita cukupkan seramai 30 orang dan nampaknya semangat mereka untuk bertemu dengan Hong Kong pada "game" pertama tu amat tinggi", katanya.Skuad negara akan membuka tirai perlawanan menentang Hong Kong pada 12 Disember di Padang Astaka, Petaling Jaya. Selepas itu akan berdepan Taiwan pada 15 Disember.


Piala Dunia 2022: Scaloni optimis Di Maria dan De Paul pulih menjelang perlawanan suku akhir

DOHA, 9 Disember-Jurulatih Argentina, Lionel Scaloni optimis kedua-dua pemain utama pasukan itu Angel De Maria dan Rodrigo De Paul sempat pulih menjelang perlawanan suku akhir menentang skuad Belanda.Ketiadaan De Maria ketika menentang Australia dan kecergasan De Paul yang merosot kerana keletihan membelenggu skuad Argentina ketika ini.

(Pertembungan dua jurulatih, Louis Van Gaal (kiri) dan Lionel Scaloni (kanan)/ Foto ihsan FIFA)

"Keadaan mereka berdua sangat baik, kita akan melihat perkembangan dari sesi latihan hari ini bagi mengetahui adakah mereka bakal disenaraikan dalam kesebelasan utama nanti", kata Scaloni.Jurulatih tersebut menolak laporan yang mendakwa De Paul yang sedang dirawat kerana mengalami kecederaan hamstring." Hari ini kami akan membuat keputusan berkaitan kaedah permainan yang akan diterapkan ketika menentang Belanda nanti. Itu adalah perkara palin penting buat pasukan, katanya kepada media.Argentina bakal bertemu Belanda jumaat ini mengulangi aksi pertemuan separuh akhir 2014 di Brazil.Pada kejohanan tersebut, skuad Amerika Selatan itu berjaya menewaskan Belanda melalui sepakan penalti setelah kedua-dua pasukan terikat 0-0.-AFP


Suku akhir Piala Dunia 2022: Portugal bersedia hadapi Maghribi

(Cristiano Ronaldo mengambil bahagian dalam sesi latihan di tapak latihan Al Shahaniya SC di Doha/Ihsan FIFA/AFP)

DOHA, 8 Disember- Cristiano Ronaldo berkata skuad bola sepak kebangsaan Portugal "terlalu bersatu untuk dipecahkan oleh pasukan luar", selepas dia dilaporkan mengancam untuk meninggalkan skuad kerana diletakkan di bangku simpanan ketika menentang Switzerland.Penyerang berusia 37 tahun itu digugurkan dalam perlawanan peringkat 16 terakhir awal minggu ini, dengan penggantinya, Goncalo Ramos, menjaringkan hatrik dalam kemenangan gemilang menentang Switzerland 6-1.Laporan akhbar Portugal Record menyebut penyerang itu telah mempertimbangkan untuk meninggalkan pasukan susulan perbualan tegang dengan jurulatih, Fernando Santos.Tetapi bekas penyerang Real Madrid dan Manchester United itu menggunakan akaun media sosialnya untuk menegaskan skuad itu kukuh."Kami adalah kumpulan yang terlalu bersatu untuk dipecahkan oleh kuasa luar," katanya."Pasukan kebangsaan yang terlalu berani untuk membiarkan dirinya digeruni oleh mana-mana musuh. Sebuah pasukan dalam erti kata sebenar, yang akan berjuang untuk impian sehingga ke akhirnya."Persekutuan Bola Sepak Portugal (FPF) sebelum ini menafikan Ronaldo mengancam untuk meninggalkan pasukan.“FPF menjelaskan bahawa kapten Selecao, Cristiano Ronaldo, tidak pernah mengancam untuk meninggalkan pasukan kebangsaan sepanjang berada di Qatar,” kata persekutuan itu.Portugal akan berdepan Maghribi di pusingan suku akhir pada Sabtu ini. -AFP

Cristiano Ronaldo dan Pepe (kanan) mengambil bahagian dalam sesi latihan bersama rakan sepasukan/Ihsan FIFA/AFP)


Brazil akan terus menari - Vinicius Jr

(Pemain Brazil meraikan kejayaan menjaringkan gol dengan menari pada perlawanan Piala Dunia2022 menentang Korea Selatan, Selasa lalu/ AFP)

DOHA, 8 Disember - 'Kami tidak akan berhenti menari', demikian jelas pemain Brazil, Vinicius Jr yang mempertahankan tindakan mereka meraikan kejayaan setiap kali menjaringkan gol yang dianggap sesetengah pihak sebagai tidak menghormati pasukan lawan.Menurut pemain Real Madrid itu, perkara itu tidak perlu diperbesar-besarkan kerana ia adalah sebahagian dari budaya negara itu."Orang akan selalu tidak puas hati apabila melihat orang lain gembira, rakyat Brazil selalu gembira jadi ini akan memberi kesan kepada mereka, kami akan meneruskan tradisi ini kerana yang menyukai kami lebih ramai daripada yang membenci," kata beliau dalam sidang akhbar, di sini semalam.Brazil mara ke peringkat suku akhir Piala Dunia 2022 selepas menewaskan Korea Selatan 4-1 pada Selasa.

(Pemain Brazil, Vinicius Jr bercakap pada sidang media di Stadium Al Arabi SC, Doha, Qatar/AFP)

Namun bukan kemenangan itu sahaja yang mencuri tumpuan, sebaliknya cara mereka meraikan jaringan turut menjadi perbualan hangat.Jurulatihnya, Tite turut menerima kritikan kerana turut serta menari bersama pemain.Bagaimana pun menurut Vinicius, ia nyata tidak memberi kesan buat mereka yang hanya mahu menikmati kegembiraan.Brazil akan berdepan naib juara Piala Dunia 2018, Croatia dalam perlawanan suku akhir pada Jumaat. -REUTERS


Muhammad Azeem ke Amerika Syarikat berbekalkan ‘mentaliti juara’

PETALING JAYA, 8 Disember - Pelari pecut sensasi negara Muhammad Azeem Mohd Fahmi akan ke Amerika Syarikat (AS) dengan berbekalkan semangat dan mentaliti juara bagi memastikan beliau kekal fokus serta bertahan untuk mencapai misinya sepanjang empat tahun menyambung pengajian di negara itu.Raja pecut Sukan Malaysia (Sukma) berusia 18 tahun dari Perak yang akan berangkat pada 1 Jan depan ke Universiti Auburn, Alabama di Amerika Syarikat itu mahu memastikan pengorbanan zaman mudanya bertungkus lumus menempa nama dalam arena olahraga berbaloi.“Saya rasa tidak jadi masalah sebab universiti juga sudah janji untuk menjaga segala kebajikan sepanjang di AS, selain berkemungkinan akan diberikan peluang untuk pulang ke tanah air sekali setahun untuk tempoh panjang iaitu satu bulan. “Tahun ini sudah banyak pengorbanan saya lakukan seperti tidak sambut Aidilfitri dan Aidiladha bersama ahli keluarga, jadi saya mahu pastikan segala pengorbanan ini berbaloi. Mungkin akan ada beberapa halangan di sana (AS) namun semangat saya untuk menjadi juara lebih besar,” katanya.

Beliau berkata demikian kepada pemberita selepas pengumuman barisan atlet negara yang tercalon dalam Top 5 kategori Anugerah Ikon Sukan (AIS) di Hotel Le Meridien di sini semalam. Dalam pada itu, Muhammad Azeem berkata beliau berpuas hati dan bangga dengan pencapaiannya sepanjang menggalas cabaran Malaysia ketika menyertai kejohanan di dalam dan luar negara, namun tidak mahu selesa dalam kedudukannya kini.“Saya berpuas hati dengan pencapaian musim ini dan bersemangat untuk tahun hadapan. Insya-Allah akan cuba yang terbaik untuk menjadi atlet Malaysia pertama mencatat rekod larian di bawah 10 saat (s) dan layak ke acara 100 meter (m) Sukan Olimpik.“Empat tahun di sana bukanlah lama bagi saya kerana ada sasaran tersendiri. Sasaran pertama saya ialah layak ke Kejohanan Dunia agar dapat layak ke Sukan Olimpik 2024 di Paris, namun perlu pastikan saya berlari bawah 10s,” katanya.Bekas pelajar Sekolah Menengah Kebangsaan Gunung Rapat di Ipoh itu meraih keputusan 6A dalam peperiksaan Sijil Pelajaran Malaysia (SPM), berjaya menduduki tempat kelima dalam acara 100m semasa Kejohanan Olahraga Dunia Bawah 20 Tahun di Cali, Colombia pada Ogos lepas.Seterusnya, beliau mencipta kejutan memecahkan rekod kebangsaan 100m dengan catatan 10.09 saat (s) (dalam saringan) di Cali, memadam rekod lama 10.18s yang dilakar bekas jaguh pecut Asia Tenggara Khairul Hafiz Jantan.- BERNAMA


Azizulhasni pamer prestasi baik pada saingan Piala Presiden MNCF

(Azizulhasni menduduki tempat kedua acara keirin lelaki padasaingan Piala Presiden MNCF)

NILAI, 8 Disember- Jaguh berbasikal trek negara, Datuk Mohd Azizulhasni Awang terus menampilkan perkembangan positif selepas menjalani pembedahan jantung pada April lalu.Selepas beraksi di Liga Juara-Juara Trek UCI (TCL) baru-baru ini, Azizulhasni kali ini menyertai saingan Piala Presiden Persekutuan Kebangsaan Berbasikal Malaysia (MNCF) I di sini, semalam.Untuk rekod, ia merupakan penampilan pertama Azizulhasni beraksi di Malaysia selepas pembedahan jantung tersebut.Pada saingan di Velodrom Nasional semalam, pelumba berusia 34 tahun itu mempamerkan kayuhan bertenaga bagi menduduki tempat kedua acara keirin lelaki, di belakang pelumba New Zealand, Samuel Daikin.Beliau yang dikenali sebagai ‘The Pocket Rocketman’ mengakui berpuas hati dengan prestasinya setakat ini meskipun menyifatkan keletihan selepas pulang daripada kempen TCL antara faktor gagal meraih emas pada kejohanan ini.Piala Presiden MNCF I merupakan kejohanan pertama kali dianjurkan oleh MNCF dalam usaha membantu pelumba negara mengumpul sebanyak mungkin mata untuk melayakkan diri ke Sukan Olimpik 2024 di Paris.Selain New Zealand, antara negara lain yang turut berentap di kejohanan tersebut adalah Hong Kong, Indonesia, Singapura dan Iran.

(Azizulhasni terus tampilkan perkembangan positif selepas jalanipembedahan jantung pada April lalu)


Badan induk sukan digesa semak semula akaun bank- MOM

PETALING JAYA, 7 Disember- Presiden Majlis Olimpik Malaysia (MOM), Tan Sri Mohamad Norza Zakaria menggesa semua persatuan sukan melakukan semakan semula akaun bank masing-masing bagi memastikan akauntabiliti serta ketelusan tadbir urus kewangan terjamin. Beliau berkata ini bagi memastikan urusan pengeluaran wang badan induk sukan negara dilakukan secara telus tanpa sebarang kecuaian atau keraguan pihak yang terlibat dalam menguruskan kewangan akaun persatuan. “ Ini adalah amaran kepada semua persatuan sukan supaya segera menyemak semula kedudukan kewangan masing-masing bagi memastikan mereka yang bertanggungjawab menjaga akaun persatuan menjalankan amanah dengan baik selepas apa terjadi di Kesatuan Ragbi Malaysia (KRM) yang menghadapi masalah kes pecah amanah. “Jangan ambil mudah sebab ia melibatkan duit rakyat dan penaja, kalau tidak letak orang profesional akan berlaku perkara sedemikian rupa,” katanya kepada pemberita selepas pengumuman barisan atlet negara yang tercalon dalam Top 5 kategori Anugerah Ikon Sukan (AIS) Harian Metro, di sini, hari ini. Mohamad Norza turut menyarankan badan induk sukan untuk melantik individu mempunyai latar belakang perakaunan untuk menyandang jawatan berkaitan urusan mengendalikan akaun persatuan bagi menjamin tanggungjawab yang diberikan akan digalas dengan sebaiknya. “Kita harus menerapkan nilai profesional dalam pentadbiran kita untuk lebih berjaya dalam industri sukan di mana kita boleh laksanakan sistem perakaunan mudah...laburkan RM2,000 atau RM3,000 untuk memperoleh perisian perakaunan untuk bantu persatuan mengurus kewangan dengan lebih telus dan teratur,” katanya.Kelmarin, KRM membuat laporan polis berhubung kes pecah amanah disyaki berlaku dalam pengendalian akaun bank badan induk itu yang belum diketahui jumlah kerugian.Kejadian pecah amanah itu disyaki dilakukan seorang daripada kakitangannya yang tidak dapat dihubungi dan dikesan. -BERNAMA

(Presiden Majlis Olimpik Malaysia (MOM), Tan Sri Mohamad Norza Zakaria )


Siapa pemenang baharu penjaga gol terbaik ABK22?

KUALA LUMPUR, 7 Disember- Kategori Penjaga Gol Terbaik di Anugerah Bolasepak Kebangsaan 2022 (ABK22) bakal memperlihatkan pemenang baharu selepas ketiadaan penjaga gol Johor Darul Ta’zim (JDT), Farizal Marlias yang mengungguli anugerah ini sejak empat musim lalu.Bagi edisi kali ini, tiga penjaga gol yang masing-masing mempunyai reputasi tersendiri bakal merebut gelaran itu ialah Ahmad Syihan Hazmi Mohamed dari Negeri Sembilan FC, Kalamullah Al-Hafiz Mat Rowi (Petaling Jaya City FC) dan Muhammad Rahadiazli Rahalim (Terengganu FC). Bagi Kalamullah, beliau sedikit terkejut apabila namanya sekali lagi tersenarai buat musim ketiga berturut-turut sebagai calon kategori penjaga gol terbaik.Namun beliau tidak meletakkan harapan tinggi kerana berasakan prestasinya musim ini tidak begitu memuaskan berbanding dua calon lain.“Tercalon dalam tiga terbaik sudah buat saya gembira dan semuanya bergantung kepada rezeki untuk menang memandangkan saingan agak hebat daripada dua calon lain.“Saya mahu dedikasikan pencalonan ini kepada PJ City yang memberi saya ruang untuk beraksi selama empat musim. Tanpa sokongan mereka, siapalah saya dan mungkin tidak berada seperti hari ini,” katanya dalam kenyataan dikeluarkan Liga Bolasepak Malaysia (MFL) hari ini.Sementara itu, Muhammad Rahadiazli berbangga apabila disenarai pendek buat pertama kali dan menganggap itu sebagai simbol kepada usaha kerasnya untuk bangkit daripada kecederaan Anterior Cruaciate Ligament (ACL) yang dialami musim lepas.

“Saya kembali diberi ruang untuk bermain dan saya ucapkan terima kasih kepada penyokong yang sentiasa memberikan kata-kata semangat, tetapi saya sedikit terkilan kerana tidak dapat bawa pulang trofi ke bumi Terengganu musim ini dan saya harap untuk terus belajar jadi yang terbaik,” katanya.ABK22 yang mempertandingkan keseluruhan 16 kategori termasuk Pemain Paling Bernilai (MVP) akan berlangsung secara maya pada 15 Disember ini.


Kalamullah berhijrah ke KDA FC

ALOR SETAR, 7 Disember- Kedah Darul Aman (KDA FC) terus rancak memburu pemain berkaliber untuk memperkukuhkan pasukan itu bagi menghadapi saingan Liga Malaysia musim depan.  Terbaru, pasukan Sang Kenari berjaya mengikat penjaga gol Harimau Malaya, Kalamullah Al-Hafiz Mat Rowi ke bumi Jelapang Padi. KDA FC dalam kenyataan memaklumkan, pemain berusia 27 tahun itu yang berasal dari Pasir Puteh, Kelantan adalah bekas pemain PJ City FC dan merupakan penjaga gol skuad Harimau Malaya. KDA FC berkata kehadiran Kalamullah sudah pasti memberi persaingan sihat di benteng akhir pasukan Sang Kenari dan Nombor jersi 22 menjadi milik beliau di musim 2023. Kalamullah menandatangani kontrak selama dua tahun bersama KDA FC dan kehadiran beliau di waktu prestasi kemuncak memberi suntikan positif bagi Ketua Jurulatih KDA FC, Nafuzi Zain untuk memperkukuhkan benteng terakhir pasukan Sang Kenari. Dalam sesi menandatangani kontrak pemain baru-baru ini, Kalamullah teruja mewakili Sang Kenari dan peluang ini adalah idaman buatnya untuk beraksi bersama pasukan yang mempunyai reputasi besar dan asas sokongan penyokong yang padu.

Kalamullah pernah beraksi bersama pasukan Felda United FC pada 2017-2018 dan Petaling Jaya City FC pada 2019 hingga 2022. Kalamullah kini bersama skuad Harimau Malaya bimbingan Kim Pan Gon bagi menghadapi dua Perlawanan Antarabangsa Tier 1 bertemu Kemboja dan Maldives, masing-masing pada 9 dan 14 Disember 2022.


Arif Fadzilah setia bersama TFC

KUALA TERENGGANU, 7 Disember- Desas-desus mengenai penghijrahan pemain pertahanan Terengganu FC (TFC), Arif Fadzilah Abu Bakar ke Perak FC ternyata sekadar khabar angin.Perkara itu disahkan oleh Terengganu Football Club Sdn Bhd (TFCSB) yang mengumumkan bahawa pemain tersebut telah menandatangani kontrak lanjutan selama setahun dengan skuad Penyu untuk saingan musim hadapan.Ketua Pegawai Eksekutif TFCSB, Ab Rasid Jusoh berkata pemain kelahiran Terengganu berusia 26 tahun itu memilih untuk setia dengan TFC walaupun menerima beberapa tawaran daripada pasukan Liga Super yang lain."Arif Fadzilah adalah antara pemain pertahanan terbaik TFC dan telah bersama kami selama tiga musim. Keputusan untuk mengekalkan beliau adalah berdasarkan prestasi yang cemerlang musim ini."Kehadiran beliau diharap dapat memperkuat kubu pertahanan dan membantu pasukan mengharungi Liga Malaysia (Liga M) dan saingan Piala Konfederasi Asia (AFC) tahun depan dengan lebih cemerlang," katanya dalam kenyataan hari ini.Sementara itu Arif Fadzilah berkata beliau memilih untuk terus kekal di bumi Darul Iman kerana sudah selesa dengan pasukan dan ingin merasai pengalaman beraksi di bawah kendalian ketua jurulatih TFC yang baharu, Tomislav Steinbruckner.Walaupun menyedari persaingan untuk mendapat tempat dalam kesebelasan utama pada musim depan adalah sengit, ia tidak menjadi halangan untuk bekas pemain Skuad Kebangsaan Bawah 23 Tahun (B-23) ini menyahut cabaran dan meningkatkan prestasi lebih baik pada masa akan datang.

(Arif Fadzilah Abu Bakar (depan) ketika menjalani latihan pusat bersama skuad bola sepak kebangsaan / FOTO FB FAMalaysiaOfficial)

"Persaingan daripada rakan sepasukan iaitu Alif Zakaria dan Hairiey Hakim (Hairiey Hakim Mamat) pastinya menuntut saya untuk bekerja keras."Tetapi dengan format baharu Liga M musim depan, peluang untuk pemain beraksi adalah lebih tinggi kerana lebih banyak perlawanan bakal berlangsung termasuk Piala AFC," katanya yang pernah beraksi dengan Felda United FC. -BERNAMA


Sean ingin terus berbakti untuk Negeri Sembilan FC

KUALA LUMPUR, 7 Disember- Keputusan untuk terus bersama Negeri Sembilan FC musim ini memberikan makna yang besar buat pemain sayap, Sean Eugene Selvaraj.Ini berikutan perjalanan kariernya yang kembali pulih selepas berjaya mendapatkan lebih banyak minit permainan.Menurut Malaysian Football League, Sean akui berpuas hati kerana mampu membantu skuad Hobin Jang Hobin menamatkan musim 2022 di tahap membanggakan apabila menduduki tempat keempat Liga Super.Dia berharap mampu meletakkan pasukan itu di tahap lebih baik musim depan jika khidmatnya masih diperlukan.

Pemain berusia 26 tahun ini menjaringkan tiga gol buat Negeri Sembilan.Menyentuh tahap kecederaan, Sean yang terlepas saingan Piala Malaysia akibat kecederaan di lutut berkata dia hampir pulih dan boleh menjalani latihan sebaik musim baharu bermula.


KDA FC setuju jalin kerjasama dengan KAKB

ALOR SETAR, 7 Disember - Kedah Darul Aman FC (KDA FC) bersetuju menjalin kerjasama dengan Koperasi Anak Kedah Berhad (KAKB) sebagai Rakan Strategik KDA FC bagi tahun 2023. Jalinan kerjasama ini melibatkan aspek perniagaan menerusi strategi pemasaran mampan yang akan menjana pendapatan dan menyumbang kepada pendanaan operasi KDA FC. Pada Majlis menandatangani Memorandum Persefahaman (MoU) antara KDA FC dan KAKB, KDA FC diwakili Ketua Pegawai Eksekutifnya, Khamal Idris Ali manakala KAKB diwakili Pengerusinya, Muhammad Edi Soffie Ramli. MoU antara kedua-dua pihak turut disaksikan oleh Pemilik Majoriti KDA FC, Tan Sri Dr Mohd Daud Bakar dan Setiausaha KAKB, Kesuma Khartini Mohd Zahir.

(Majlis menandatangani MoU antara KDA FCdan KAKB diadakan di House of Sang Kenari, Kompleks Alor Setar)

Dr Mohd Daud berkata, pihaknya akan terus mencari rakan strategik sebagai rangkaian perniagaan yang mampu menyuntik sumber pendapatan kepada KDA FC. "Kita juga membuat sedikit MoU dengan pihak Koperasi Anak Kedah Berhad untuk menolong pasukan KDA FC dalam memasarkan apa sahaja barang dan perkhidmatan yang melibatkan jenama dan profiling Kedah FC," kata Dr Mohd Daud di sini."Koperasi ini sebenarnya ada jalan untuk dapatkan untuk dapatkan dana. Jadi daripada itulah kita akan mainkan peranan untuk kita dapatkan sedikit dana daripada peminat-peminat kita untuk bantu koperasi sebab kita tahu rakyat Kedah ini ramai peminat bola tetapi mereka mahu menyumbang. Jadi koperasilah sebagai platform untuk mereka menyumbang dan kita kembalikan kepada bola sepak," kata Edi Soffie.Dalam pada itu, KDA FC turut mengumumkan syarikat pengeluar air mineral yang berkualiti tinggi, Langkawi Pure sebagai antara penaja utama pasukan itu musim 2023. KDA FC turut akan menyusun pelan pendigitalan bersama rakan strategik iaitu Data Sukan Consulting Sdn Bhd.


Pengadil tinju ikonik dunia, Mills Lane meninggal dunia

LOS ANGELES, 7 Disember- Pengadil tinju ikonik, Mills Lane dilaporkan telah meninggal dunia.Berita tersebut disahkan Dewan Kemasyhuran Tinju Nevada pada Selasa.Mills Lane merupakan satu nama besar dalam arena tinju dunia selain pernah mengadili satu pertarungan kontroversi yang digelar 'The Bite Fight' di antara Mike Tyson dan Evander Holyfield pada Jun 1997."Dewan Kemasyhuran Tinju Nevada meratapi pemergian pengadil hebat, Mills Lane," kata institusi itu di laman webnya.Lane meninggal dunia pada usia 85 tahun, akibat strok yang dialaminya sejak April 2002.Menurut anak lelakinya, Tommy Lane, bapanya mengalami kemerosotan kesihatan yang ketara kebelakangan ini."Dia mengalami penurunan kesihatan yang ketara secara keseluruhannya. Kehilangannya berlaku dengan cepat, kami akur. Dia sangat selesa dikelilingi ahli keluarganya," jelas Tommy kepada AFP.

Lane terkenal dengan slogan prapertarungannya, "Mari kita lakukannya!" selain mutu pengadilan yang tegas dalam gelanggang.Pertarungan yang digelar 'The Bite Fight' telah meningkat namanya dalam arena tinju selepas pertarungan kontroversi itu menjadi tumpuan dunia.Ia berikutan legenda tinju, Mike Tyson hilang kelayakan dalam perlawanan timbal balik bagi kategori 'heavyweight' akibat mengigit telinga Holyfield.Lane juga telah mengadili kemenangan semula Tyson ke atas Peter McNeeley di Las Vegas, di mana McNeeley yang tidak dapat ditandingi telah hilang kelayakan apabila pengurusnya memasuki gelanggang.Lane meninggalkan seorang balu, Kaye dan dua anak lelaki, Terry Lane dan Tommy Lane.-AFP


Goncalo Ramos ledak hatrik, Portugal layak ke suku akhir

DOHA, 7 Disember- Penyerang muda, Goncalo Ramos, 21 tahun berjaya mencetak sejarah peribadi apabila menjaringkan hatrik dalam membantu Portugal untuk layak suku akhir Piala Dunia Qatar 2022.Ia lebih bermakna apabila perlawanan bertemu Switzerland itu merupakan penampilan sulungnya dalam edisi Piala Dunia.Ramos diberi kepercayaan untuk mengemudi jentera serangan menggantikan pemenang lima kali Anugerah Ballon d'Or, Cristiano Ronaldo dalam pertemuan pada awal pagi tadi, membenam Switzerland 6-1."Tidak pernah terlintas dalam mimpi saya untuk membuat penampilan sulung dalam pusingan kalah mati Piala Dunia dan hasilkan tiga gol.Bagaimanapun, kami harus fokus untuk perlawanan suku akhir berdepan Maghribi. Keputusan tidak penting. Kami akan berikan yang terbaik," kata Ramos kepada AFP.Ronaldo akur memanaskan bangku simpanan selepas ketua jurulatihnya, Santos membariskan Ramos dalam kesebelasan utama.

(Goncalo Ramos meraikan gol bersama rakan sepasukan/AFP)

"Sejujurnya, Ronaldo telah melaksanakan tugasnya sebagai kapten dengan baik, membantu pasukan. Ronaldo sentiasa menjadi model rujukan dan idola saya selain Lewandowski dan Ibrahimovic," tambahnya.Ramos telah tampil sebanyak empat kali dalam aksi antarabangsa, juga merekodkan 14 gol dalam 21 perlawanan.

Portugal akan berdepan Maghribi pada Sabtu ini, selain Belanda akan bertemu Argentina untuk merebut slot ke saingan separuh akhir Piala Dunia Qatar 2022.-AFP


Maghribi kejutkan Sepanyol, mara ke suku akhir Piala Dunia 2022

DOHA, 7 Disember - Pasukan Maghribi menewaskan Sepanyol menerusi penentuan sepakan penalti untuk mara ke peringkat suku akhir Piala Dunia 2022, di sini sebentar tadi.Ia merupakan kejayaan buat kali pertama dalam sejarah pasukan Afrika itu selepas perlawanan pusingan 16 terakhir berkesudahan dengan keputusan 0-0.Maghribi memenangi penentuan sepakan penalti 3-0 selepas tiga pemain Sepanyol iaitu Pablo Sarabia, Carlos Soler dan Sergio Busquets gagal menyempurnakan ketiga-tiga sepakan penalti mereka.Achraf Hakimi mencipta sensasi untuk Maghribi apabila menyempurnakan sepakan penalti terakhir untuk mengesahkan kemenangan pasukannya.

(Pemain Maghribi, Achraf Hakimi (dua,kanan) meraikan kemenangan pasukannya selepas menyempurnakan sepakan penalti terakhir/ AFP)

Pemenang perlawanan tersebut terpaksa ditentukan dengan penentuan sepakan penalti apabila kedua-dua pasukan buntu mencipta jaringan selepas berakhir masa tambahan 120 minit.Anak buah Luis Enrique dilihat lebih menguasai perlawanan di Stadium Education City namun tidak mendapat peluang terbaik untuk diterjemahkan dengan jaringan.Maghribi memiliki peluang keemasan untuk memenangi perlawanan namun rembatan Walid Cheddira diselamatkan penjaga gol, Unai Simon, sebelum pasukan Afrika itu berdepan beberapa detik cemas pada saat akhir. -AFP


Kayuhan Azizulhasni lepasi jangkauan di TCL

KUALA LUMPUR, 6 Disember-Bukan sahaja menjadi pelumba paling gembira bersaing dalam Liga Juara-Juara Trek (TCL) UCI, malah prestasi jaguh berbasikal trek negara, Datuk Mohd Azizulhasni Awang melepasi jangkauan jurulatihnya, John Beasley.Beasley mengakui beliau kagum dengan kayuhan yang diperagakan Azizulhasni walaupun beliau baru sahaja menjalani pembedahan jantung pada April lepas.“Lebih baik daripada jangkaan, saya secara peribadi menjangkakan Azizulhasni akan menduduki kelompok terbawah memandangkan kejohanan ini membariskan 18 pelumba pecut terbaik dunia.“Jadi untuk berada dalam kelompok 10 terbaik adalah sangat istimewa lebih-lebih lagi dengan latihan terhad yang dijalani, selain ini merupakan perlumbaan kompetitif pertama selepas beraksi dalam acara final keirin lelaki pada Sukan Olimpik Tokyo 2020, tahun lepas,” katanya kepada Bernama.

(Jaguh berbasikal trek negara, Datuk Mohd Azizulhasni Awang bersama jurulatihnya, John Beasley)

‘The Pocket Rocketman’ menamatkan kempen dalam TCL di kedudukan kelapan secara keseluruhan dengan mengutip 60 mata manakala pelumba Australia, Matthew Richardson dimahkotakan sebagai juara dengan 183 mata dalam kategori pecut lelaki.Pelumba berusia 34 tahun itu turut beraksi pada peringkat akhir acara kegemarannya iaitu keirin dengan menduduki tempat kelima dalam pusingan akhir TCL yang berlangsung di hadapan lebih 5,500 peminat di venue Sukan Olimpik 2012 iaitu di Lee Valley VeloPark, London, Sabtu lepas.Menyifatkan Azizulhasni sebagai atlet yang luar biasa selain sering dahagakan aksi di trek, Beasley berkata beliau terpegun dengan anak buahnya yang ‘sering tersenyum’ sepanjang kejohanan lima pusingan bermula di Mallorca, Sepanyol pada 12 Nov.Sementara itu, jurulatih Australia itu turut memaklumkan Azizulhasni akan kembali bersaing di Piala Presiden Persekutuan Kebangsaan Berbasikal Malaysia I & II bermula esok hingga 8 Dis di Velodrom Nasional, Nilai, Negeri Sembilan diikuti perlumbaan kelas 1 UCI di Melbourne, Australia pada 17 Dis.Pada masa sama, Beasley berkata pihaknya tidak akan terburu-buru dalam membantu bekas juara keirin lelaki dunia itu kembali ke prestasi terbaiknya.“Jadi sekarang adalah masa untuk menguruskan beliau, kami perlu teruskan program tanpa menjejaskan kesihatan dan memastikan beliau tidak banyak melakukan aktiviti berlebihan dengan cepat kerana kami mahu pastikan beliau benar-benar cergas dan bebas daripada kecederaan,” katanya.Selain kelayakan Sukan Olimpik Paris 2024, Beasley berkata Azizulhasni dijangka beraksi pada Kejohanan Asia di Malaysia pada Jun depan selain Sukan Asia di Hangzhou, China mulai 23 Sept – 8 Okt 2023. – BERNAMA


Sertai Ratchaburi FC, langkah selamatkan karier- Safawi Rasid

KUALA LUMPUR, 6 Disember- Tindakan pemain Johor Darul Takzim (JDT) Safawi Rasid yang berhijrah ke kelab Liga 1 Thailand, Ratchaburi FC sebagai langkah bagi menyelamatkan kariernya yang semakin merundum.

Menurut Safawi, dia memerlukan lebih banyak aksi dan minit permainan di atas padang bagi memastikan prestasinya tidak merudum selain dapat memberi sumbangan kepada kelabnya dan juga skuad Harimau Malaya.

(Pemain sayap JDT, Safawi Rasid ketika menjawab soalan media)

"Sekarang ini saya rasa perlu minit permainan untuk saya. Walaupun tempoh pinjaman berakhir nanti, saya ingin mencari pasukan yang betul-betul perlukan khidmat saya. Saya tidak ingin duduk dibangku simpanan", katanya kepada media.

Pemain berusia 25 tahun itu ditemui ketika kem latihan pusat Harimau Malaya yang dalam persiapan menghadapi Kejohanan Piala AFF 2022.Safawi yang pernah dinobatkan Pemain Paling Bernilai (MVP) Liga Malaysia 2021, kerap disisihkan dalam skuad utama JDT selepas dibayangi pemain muda sensasi, Arif Aiman Hanapi.Pemain kelahiran Dungun, Terengganu itu hanya membuat 26 penampilan dalam semua kejohanan bersama JDT pada musim ini, berbanding Arif Aiman yang beraksi dalam 38 perlawana


Nafuzi Zain kini bersama KDA FC musim 2023

(Sidang media pengumuman pelantikan Nafuzi Zain sebagai Ketua Jurulatih baharu KDA FC)

ALOR SETAR, 6 Disember- Bekas pengendali Terengganu FC (TFC), Nafuzi Zain diumumkan sebagai Ketua Jurulatih baharu pasukan Liga Super Kedah Darul Aman, KDA FC bagi musim 2023.Beliau mengikat kontrak selama dua tahun bersama KDA FC.Pengumuman tersebut sekali gus menamatkan spekulasi dan persoalan yang timbul khususnya di kalangan penyokong setia Hijau Kuning mengenai siapa jurulatih baharu pasukan itu bagi menggantikan Aidil Sharin Sahak.Pelantikan Nafuzi diumumkan Pemilik Majoriti KDA FC, Tan Sri Dr Mohd Daud Bakar pada satu majlis di House Of Sang Kenari, Kompleks Alor Setar, tengah hari tadi.Hadir sama, Ketua Pegawai Eksekutif KDA FC, Khamal Idris Ali dan Nafuzi.Selain Nafuzi, KDA FC turut mengumumkan Victor Andrag sebagai Penolong Ketua Jurulatih; Mohd Yazid Mohd Yassin sebagai Jurulatih Penjaga gol dan dibantu Abdul Hadi Abdul Hamid; Jurulatih Kecergasan dari Brazil, Antonio Silvio Santos Concalves; dan Fisioterapi juga dari Brazil, Helber Richard Quintana Silva.Menurut Tan Sri Dr Mohd Daud, pemilihan pengendali berusia 44 tahun itu dibuat berdasarkan kemampuan, kepakaran dan kemahiran yang dimiliki jurulatih kelahiran Kelantan itu.Ia termasuk membantu TFC muncul Naib Juara Liga Super 2022 sekaligus mengesahkan slot TFC ke Piala Konfederasi Bolasepak Asia (AFC) 2023."KDA FC juga telah menandatangani kontrak baru dengan beberapa pemain tempatan dan Antarabangsa. Kita juga sedang dalam peringkat akhir mendapatkan perkhidmatan beberapa pemain tempatan dan Antarabangsa. Jumlah keseluruhan pemain adalah 25 orang. Nama-nama mereka hanya akan diumumkan di masa hadapan.." Katanya.Sementara itu, Nafuzi menzahirkan rasa gembira dan teruja kerana KDA FC memberi peluang dan kepercayaan kepadanya untuk menabur bakti bersama pasukan itu.Beliau kini mahu memberi fokus untuk membentuk semula pasukan KDA FC yang kini dibarisi ramai pemain muda berbakat dan berpotensi.

(FOTO FB Kedah Darul Aman FC )


Hannah mahu jumpa atlet bincang kebajikan dan keperluan

PUTRAJAYA, 6 Disember- Menteri Belia dan Sukan yang baharu, Hannah Yeoh tanpa berlengah mahu mengadakan perjumpaan dengan para atlet dalam masa terdekat bagi membincangkan hal berkaitan keperluan dan kebajikan mereka.Bercakap pada sidang media selepas melaporkan diri secara rasmi di Menara KBS di sini, Hannah berkata beliau juga tidak berniat untuk mengganggu proses persediaan atlet dengan mengubah hala tuju mereka secara tiba-tiba.“Saya tiada hasrat untuk memperkenalkan program-program baharu, saya nak dengar dahulu daripada atlet dan cari jalan untuk perkasakan program sedia ada untuk penggal ini supaya atlet itu ada kesinambungan, kalau asyik tukar hala tuju, susah untuk atlet ikut,” katanya.Hannah turut menekankan ketelusan dalam menjalankan tanggungjawab dan akauntabiliti dalam perbelanjaan.“Kalau ada keperluan, mungkin kita akan paparkan (secara dalam talian mengenai individu dan persatuan yang menerima peruntukan) supaya ada ketelusan, semua orang tahu di mana bajetnya, di mana perbelanjaannya,” katanya.Dalam pada itu, Hannah turut percaya pengalamannya dalam penggubalan Rang Undang-Undang Antigangguan Seksual 2021 (AGS2021) ketika menjawat jawatan Timbalan Menteri Pembangunan Wanita, Keluarga dan Masyarakat, turut membantunya dalam meneruskan pembentangan Akta Sukan Selamat.“Saya telah dengar komen-komen mengenai Akta Sukan Selamat, saya percaya pengalaman dalam penggubalan Rang Undang-Undang Antigangguan Seksual sangat berguna di kementerian ini. Saya akan dengar dari pengurusan dulu, berdasarkan penemuan mereka, saya akan beri keutamaan baru,” katanya.

Hannah pada sidang media selepas melaporkan diri secara rasmi di Menara KBS

Beliau juga tidak berhasrat untuk menghukum mana-mana pemimpin persatuan yang berlainan ideologi politik, tetapi sedia bekerjasama sekiranya individu itu mampu menjalankan tanggungjawab mereka dengan baik.Antara aspek lain yang akan difokuskan beliau ialah memastikan sukan boleh dicapai bagi semua, menyediakan ruang yang selamat bagi atlet dan bekerjasama dengan kementerian lain bagi isu-isu melibatkan belia, terutamanya tanpa meminggirkan mereka yang tidak berjaya dalam akademik.


Piala Dunia 2022: Paulo Bento ucap 'Annyeonghi Gaseyo'

DOHA, 6 Disember- Pengendali Korea Selatan, Paulo Bento mengumumkan dia tidak akan kekal sebagai jurulatih Taegeuk Warriors selepas mereka tersingkir daripada Piala Dunia dengan kekalahan 1-4 di tangan Brazil pada Isnin."Sekarang saya perlu memikirkan masa depan, tetapi saya tidak akan bersama pasukan Korea. Saya akan berehat dan kemudian fikir apa yang perlu saya lakukan seterusnya," kata bekas jurulatih Portugal berusia 53 tahun itu selepas tewas dalam pusingan 16 terakhir.“Saya baru memberitahu pemain dan Presiden Persatuan Bola Sepak Korea Selatan."Ini adalah keputusan yang saya ambil pada September. Ia telah ditetapkan dan hari ini saya mengesahkannya. Saya perlu berterima kasih kepada mereka dan saya amat berbangga menjadi pengurus mereka."Bento mengambil alih tugas selaku jurulatih selepas Piala Dunia 2018, menggantikan Shin Tae-yong.Di Qatar, dia membawa Korea Selatan ke pusingan kalah mati buat kali pertama sejak 2010 dengan kemenangan terakhir ke atas Portugal dalam perlawanan terakhir kumpulan mereka.Bagaimanapun, Korea Selatan dikalahkan Brazil, selepas ketinggalan empat gol sebelum separuh masa di Stadium Doha 974, walaupun mereka mencuri satu gol lewat menerusi pemain gantian Paik Seung-ho.“Saya percaya kami boleh berbangga dengan apa yang telah kami lakukan pada Piala Dunia ini, dan apa yang telah kami lakukan sejak empat tahun lalu untuk sampai ke sini,” kata Bento, yang pernah melatih negara asalnya pada kejohanan 2014 di Brazil.Pasukan Korea yang diketuai oleh Son Heung-min tiba ke Qatar dengan menduduki tempat kedua dalam kumpulan kelayakan di belakang Iran tetapi mereka tersingkir dari peringkat 16 terakhir bermakna mereka masih belum pernah memenangi perlawanan kalah mati Piala Dunia di luar negara asal mereka."Saya fikir kami bermain dengan sangat baik di peringkat kumpulan walaupun saya rasa kami boleh mengutip lebih banyak mata kerana kami sepatutnya menewaskan Ghana," kata Bento."Tetapi saya rasa kami boleh berbangga dan saya bangga dengan apa yang telah kami lakukan sejak empat tahun lalu."Dia menambah: "Ini sudah pasti salah satu kumpulan pemain terbaik yang saya ada peluang untuk bekerjasama." -AFP


Piala Dunia 2022: Brazil dedikasi kemaraan ke suku akhir kepada Pele

DOHA, 6 Disember- Pemain-pemain Brazil mendedikasikan kemenangan 4-1 mereka ke atas Korea Selatan kepada pemain legenda, Pele yang kini sedang dirawat di sebuah hospital di Sao Paulo.Selepas perlawanan pusingan 16 terakhir lewat pagi tadi di Stadium 974 di Doha, para pemain membentangkan sepanduk besar memaparkan imej pemain berusia 82 tahun itu, yang dianggap sebagai salah seorang pemain terhebat sepanjang zaman.Gol separuh masa pertama daripada Vinicius Junior, Neymar, Richarlison dan Lucas Paqueta menyaksikan Brazil selesa menguasai permainan sebelum Korea Selatan meledak gol saguhati menakjubkan daripada Paik Seung-ho pada babak kedua.“Sukar untuk bercakap tentang apa yang sedang dialami Pele sekarang tetapi saya mendoakan yang terbaik untuknya,” kata Neymar, yang kembali daripada kecederaan buku lali untuk beraksi menentang Taegeuk Warriors.“Saya harap dia akan kembali sihat secepat mungkin dan kami sekurang-kurangnya dapat menghiburkannya dengan kemenangan ini,” kata Neymar kepada Globo.Pele bergelut dengan kanser kolon menjadi motivasi kepada pemain-pemain A Selecao untuk cuba memenangi gelaran dunia keenam.Pemain bergelar 'Black Pearl' itu, yang melakukan penampilan pertama buat pasukan kebangsaan Brazil pada 1957, beraksi dalam empat Piala Dunia FIFA, memenangi tiga daripadanya. Dalam 14 perlawanan dia bermain untuk Brazil pada Piala Dunia, Pele menjaringkan 12 gol, yang meletakkannya di tangga kelima senarai penjaring gol terbanyak.“Dia memerlukan banyak kekuatan daripada kami dan kemenangan ini untuknya, supaya dia boleh keluar daripada situasi ini dan kami boleh menjadi juara untuknya,” kata Vinicius. Penyokong di stadium turut tidak ketinggalan membentangkan kain sepanduk gergasi memaparkan imej wajah Pele bagi memberi penghormatan kepada legenda bola sepak itu ketika aksi Brazil menentang Korea Selatan.-AFP


Kebangkitan wakil Asia terhenti, Brazil dan Croatia layak ke suku akhir

DOHA, 6 Disember- Pasukan Croatia dan Brazil berjaya meneruskan saingan ke pusingan suku akhir Piala Dunia Qatar 2022. Ia selepas kedua pasukan tersebut menewaskan wakil negara Asia, Jepun dan Korea Selatan pada pusingan ke-16 awal pagi tadi.Buat pertama kali dalam edisi Piala Dunia tahun ini, pasukan Croatia menamatkan saingan menerusi penentuan sepakan penalti selepas mencatatkan jaringan 1-1 sehingga minit ke-120.Perlawanan yang berlangsung di Stadium Al Janoub itu menyaksikan Daizen Maeda dan Ivan Perisic menjadi penyelamat pasukan sebelum ke babak penentuan.Pada aksi penalti itu, pemain AS Monaco, Takumi Minamino gagal menyempurnakan sepakan tersebut sebaliknya penjaga gawang Croatia, Dominik Livakovic pula cemerlang menampan tiga percubaan Jepun.Croatia layak ke pusingan suku akhir selepas menang penalti, 1-3.

Sementara itu, Brazil membenam Korea Selatan pada aksi pagi tadi dengan jaringan 4-1.Kelibat tonggak utama skuad kendalian Tite, Neymar Jr, dilihat turun membantu pasukan dalam misi kali ini meski baru sembuh daripada kecederaan buku lali.Tirai jaringan dibuka seawal minit ke-7 menerusi pemain sayap, Vinicius Jr disusuli Neymar pada minit ke-13 menerusi sepakan penalti akibat kekasaran Woo-young Jung terhadap Richarlison.Richarlison dan Lucas Paqueta terus menambah derita Korea Selatan dengan dua lagi jaringan sebelum tamat babak pertama.Korea yang akur dengan taktikal 'samba' Brazil itu hanya berjaya memanfaatkan satu jaringan menerusi pemain gantian, Paik Seung-ho pada minit ke-76.Keputusan ini menyaksikan kebangkitan pasukan wakil Asia tamat setakat pusingan ke-16.Brazil dan Croatia akan berentap di Stadium Education City pada 9 Disember ini untuk layak ke pusingan separuh akhir Piala Dunia.


PSM mahu bertemu Hannah Yeoh, selesaikan kemelut dalaman

KUALA LUMPUR, 6 Disember- Persatuan Sepaktakraw Malaysia (PSM) berhasrat mengadakan kunjungan hormat dengan Menteri Belia dan Sukan, Hannah Yeoh dalam masa terdekat.Kunjungan bagi memberi gambaran sebenar kemelut yang melanda PSM sejak setahun lalu serta membentangkan hala tuju sukan takraw negara.Jelas Presiden Persatuan Sepaktakraw Malaysia (PSM), Datuk Mohd Sumali Reduan, pihaknya ada menerima jemputan untuk mengadakan perbincangan Persekutuan Sepaktakraw Malaysia (MASTAF) dan Pejabat Pesuruhjaya Sukan, namun ia tertangguh sehingga kini.Untuk itu, pihaknya perlu berjumpa dengan Menteri Belia dan Sukan untuk menyampaikan maklumat daripada pihak PSM."Saya kira isu ini perlu saya selesaikan terlebih dahulu di peringkat dalaman PSM dengan YB Menteri Belia dan Sukan.Itu yang paling terbaik supaya YB Menteri yang baru tahu isu-isu terkini dan kenapa keperluan itu timbul. Itu dahulu yang perlu diperjelas," kata Mohd Sumali kepada pemberita RTM selepas Majlis Makan Malam Kejohanan Sepaktakraw Kebangsaan Piala Emas Khir Johari 2022 yang bermula pada 5 hingga 11 Disember ini di Stadium Titiwangsa, Kuala Lumpur.Sebanyak 15 pasukan telah mengesahkan penyertaan bagi edisi kali ini.


Pawi ‘tolak tepi’ bulan madu, fokus rebut tempat ke piala AFF

(Muhammad Safawi Rasid diijabkabulkan bersama Syifa Melvin pada 28 November lalu/FOTO Instagram Syifa Melvin)

PETALING JAYA, 5 Disember - Pemain sayap kebangsaan Muhammad Safawi Rasid sanggup melupakan seketika untuk berbulan madu bersama isteri yang juga pelakon Syifa Melvin, bagi memastikan dirinya dapat beraksi pada Piala Persekutuan Bolasepak ASEAN (AFF) 2022.Muhammad Safawi, yang selamat diijabkabulkan bersama Syifa pada 28 Nov, berkata lebih membanggakan isterinya merestui hajatnya selain memberi kata-kata semangat untuk merebut tempat dalam barisan akhir skuad Harimau Malaya, pada kejohanan bola sepak berprestij di Asia Tenggara itu.“Terima kasih kepada semua yang berikan ucapan (perkahwinan), ini semua menjadi motivasi dan saya bangga pasukan kebangsaan panggil saya kali ini, harap dapat buktikan sesuatu (jika bermain) dalam kejohanan (Piala AFF),” katanya kepada pemberita selepas melapor diri pada sesi latihan di sini, hari ini.Sekiranya dapat beraksi di Piala AFF kelak, Muhammad Safawi atau lebih dikenali Pawi berharap, dapat menggunakan peluang tersebut untuk memperoleh lebih banyak minit permainan, selepas sering memanaskan bangku simpanan di Johor Darul Ta’zim (JDT) pada musim 2022.Mengulas mengenai perpindahannya ke kelab Thailand, Ratchaburi FC pada musim depan, pemain berusia 25 tahun itu mempunyai misi dalam mengembalikan semula momentumnya, selain berharap mampu membantu kelab baharunya meraih kejayaan.“Bagi saya corak permainan liga bola sepak Thailand banyak bermain ball possession dan permainan yang laju. Jadi ini mungkin tempat terbaik untuk saya dapatkan momentum, saya tak nak duduk di bangku simpanan lagi,” katanya yang dipinjamkan ke Ratchaburi FC selama setahun.

Pemain kelahiran Terengganu itu pada masa sama berpendapat, dua siri perlawanan antarabangsa Tier 1 bertemu Kemboja dan Maldives, masing-masing pada 9 dan 14 Dis ini, merupakan platform terbaik bagi mengumpul mata, dalam usaha skuad kebangsaan berada di kelompok 125 terbaik bagi ranking FIFA.Sementara itu, pemain baharu Stuart Wilkin, merasa amat berbangga kerana telah dipanggil Ketua Jurulatih Harimau Malaya Kim Pan Gon dan berharap untuk membuktikan yang beliau layak untuk pasukan kebangsaan.“Saya banyak belajar dari Pan Gon dalam tempoh singkat, saya telah menyertai empat sesi setakat ini, tetapi saya dapat faham dengan jelas mengenai jenis permainan bola sepak yang beliau mahu kami mainkan serta peranan saya dalam pasukan.“Untuk pemain baharu, kami perlu membuka minda sebaik mungkin, bekerja keras dan memastikan untuk mendengar kepada semua taktik yang beliau sedikan untuk kami,” kata pemain tengah Sabah FC itu.Hanya 23 pemain akan dibawa ke saingan Piala AFF 2022, selepas Pan Gon menilai prestasi pemain pada dua aksi antarabangsa Tier 1 menentang Kemboja dan Maldives.Pada saingan Piala AFF 2022, skuad Harimau Malaya yang diundi dalam Kumpulan B akan bertemu Myanmar di Yangon (21 Dis), Laos di Stadium Nasional Bukit Jalil (24 Dis), Vietnam di Hanoi (27 Dis) dan Singapura di Bukit Jalil (3 Jan).- BERNAMA


Sterling pulang ke UK, perlu masa bersama keluarga - Southgate

(Raheem Sterling / FOTO IHSAN FIFA)

LONDON, 5 Disember- Raheem Sterling akan meninggalkan kempen Piala Dunia England kerana perlu pulang ke pangkuan keluarganya atas alasan peribadi.Kepulangan Sterling menimbulkan keraguan adakah pemain tengah itu akan kembali tepat pada masanya untuk suku akhir menentang Perancis Sabtu ini.Persatuan Bola Sepak Inggeris mengesahkan penyerang Chelsea itu diketepikan ketika England mencatat kemenangan 3-0 ke atas Senegal kerana perlu meyelesaikan "masalah keluarga".Sementara itu, menurut laporan media British, rumah Sterling dipecah masuk oleh penceroboh bersenjata ketika keluarganya berada di dalam kediaman itu pada malam Sabtu."Pada masa ini jelas keutamaannya adalah untuk dia bersama keluarganya. Kami akan menyokongnya dan membiarkan dia mempunyai masa sebanyak yang dia perlukan," kata pengurus England, Gareth Southgate.“Pada masa ini dia perlukan masa bersama keluarga dan saya tidak mahu meletakkan dia di bawah sebarang tekanan."Kadangkala bola sepak bukanlah perkara yang paling penting dan keluarga harus didahulukan."Sterling telah menjadi pemain tonggak untuk England sepanjang enam tahun Southgate mengendali pasukan.Pemain berusia 27 tahun itu mempunyai 20 gol dalam 81 penampilan untuk negaranya, termasuk satu gol di Piala Dunia 2022 dalam kemenangan 6-2 ke atas Iran.Bagaimanapun, Sterling mungkin sudah tersisih daripada kesebelasan utama Southgate untuk pusingan lapan terakhir walaupun dia kembali ke Qatar kelak.Apalagi, Bukayo Saka, Marcus Rashford dan Phil Foden telah mempamerkan aksi cemerlangnya setakat ini.“Ia tidak menjejaskan pemilihan pasukan,” kata Southgate. “Saya banyak menghabiskan masa dengan Raheem pagi ini."Kami sedar ruang privasinya perlu dihormati. Dia akan pulang ke England". -AFP

(Raheem Sterling / FOTO IHSAN FIFA)


Piala Dunia 2022: Neymar mungkin diturunkan berdepan Korea Selatan - Tite

(Neymar kembali menjalani latihan bersama pasukan di Stadium Al Arabi SC pada Ahad / IHSAN FIFA)

DOHA, 5 Disember- Neymar mungkin kembali bergabung bersama rakan-rakannya dalam aksi menentang Korea Selatan, awal pagi Selasa, dalam misi untuk dinobatkan sebagai juara buat kali keenam.Penyerang superstar Neymar tidak diturunkan sejak terseliuh pada perlawanan pembukaan Kumpulan G ketika pasukannya menentang Serbia dan para penyokong bimbang kecederaannya itu akan mengganggu prestasi pasukan.Jurulatih Tite berkata Neymar akan dinilai dalam sesi latihan pra-perlawanan terakhir Brazil, hari ini tetapi memberi petunjuk penyerang Paris Saint-Germain itu boleh diturunkan."Dia akan berlatih petang ini dan jika dia OK, dia akan bermain esok," kata Tite kepada pemberita.Kehadiran Neymar dalam pasukan akan menjadi motivasi besar kepada rakan-rakannya yang lain kerana Brazil hanya menjaringkan satu gol sejak pemain berusia 30 tahun itu mengalami kecederaan buku lali dan lebih parah, A Selecao kehilangan penyerang Arsenal Gabriel Jesus untuk baki aksi Piala Dunia juga kerana kecederaan. -AFP

(Neymar kembali menjalani latihan bersama pasukan diStadium Al Arabi SC pada Ahad/IHSAN FIFA)


Piala Dunia 2022: Wenger bidas pasukan yang lebih 'sibuk hal lain' selain bermain bola sepak

DOHA, 5 Disember- Arsene Wenger, Ketua Pembangunan Bola Sepak FIFA, memuji pasukan yang berjaya melangkah jauh dalam aksi Piala Dunia kali ini adalah mereka yang 'fokus' dengan perlawanan di atas padang dan bukannya melibatkan diri dengan kontroversi yang menyelubungi tuan rumah Qatar.Antara yang paling ketara terlalu 'sibuk' dengan 'demonstrasi politik', adalah Jerman.Skuad kendalian Hansi Flick itu menutup mulut mereka sebelum perlawanan pembukaan sebagai protes terhadap larangan memakai lilitan bertemakan pelangi bagi menyokong hak LGBTQ.Juara dunia empat kali itu kemudiannya tersingkir pada halangan pertama."Pasukan (yang bermain dengan baik) yang bersedia dari segi mental, mempunyai pemikiran untuk memberi tumpuan kepada pertandingan dan bukan pada demonstrasi politik," kata Wenger.Piala Dunia Qatar telah dibayangi oleh beberapa kontroversi sama ada di dalam dan di luar padang, terutamanya mengenai hak gay.Homoseksualiti adalah haram di Qatar.Kapten Jerman Manuel Neuer adalah antara ketua pasukan yang telah merancang untuk memakai lilitan bertemakan pelangi bagi mempromosikan 'kepelbagaian', tetapi akur selepas FIFA mengancam akan menggantung pasukan mereka. -AFP

(Pasukan Jerman menutup mulut mereka sebelum perlawanan pembukaan sebagai protes terhadap larangan memakai lilitan bertemakan pelangi bagi menyokong hak LGBTQ / IHSAN FIFA)


Piala Dunia 2022: Les Blues atasi The Eagles, bakal bertemu The Three Lions

DOHA, 5 Disember- Dua gol daripada Kylian Mbappe membantu Perancis ke suku akhir Piala Dunia.Bintang Paris Saint-Germain, Mbappe menyempurnakan dua jaringan pada separuh masa kedua ketika Perancis menang 3-1 ke atas Poland.Terdahulu, penyerang veteran Olivier Giroud membuka jaringan dengan gol antarabangsa ke-52nya untuk melepasi Thierry Henry sebagai penjaring terbanyak sepanjang zaman Perancis.Sementara itu, England mencatat kemenangan meyakinkan 3-0 ke atas juara Afrika Senegal, gol-gol terhasil daripada Jordan Henderson, Harry Kane dan Bukayo Saka.Ini bermakna Perancis dan England akan bertemu satu sama lain pada Sabtu dalam pertembungan suku akhir yang disifatkan sebagai 'heavyweight'.Ia bakal menjadi pertemuan ketiga mereka di Piala Dunia selepas perlawanan akhir 1966 dan 1982.Bintang Perancis yang tidak dapat dipertikaikan ketika aksi di Stadium Al Thumama ialah Mbappe 23 tahun, yang kini mengumpul sembilan jaringan dalam dua edisi Piala Dunia.“Ia tidak mudah kerana Poland telah diatur dengan baik dan cuba menentang kami,” kata jurulatih Perancis, Didier Deschamps.“Kemudian ada Kylian dengan keupayaannya untuk menyelesaikan pelbagai masalah, dan itu juga baik untuk kami."Pasukan ini telah bersatu sejak awal dan jelas keputusan seperti ini membuktikan kerja keras kami. Kegembiraan dikongsi semua orang."Gol tunggal Poland disumbang Robert Lewandowski yang menyempurnakan sepakan penalti pada masa kecederaan.Perancis membida untuk menjadi pasukan pertama memenangi Piala Dunia berturut-turut sejak Brazil pada 1958 dan 1962 selepas memenangi Kumpulan D di Qatar.Dengan Mbappe dalam prestasi yang cemerlang, banyak pasukan yang mahu mengelak untuk berjumpa Les Blues yang kini dalam usaha untuk merebut mahkota Piala Dunia ketiga selepas melakukannya pada 1998 dan 2018.- AFP


Piala Dunia 2022: Perancis 'ujian terbesar' buat England

AL KHOR, 5 Disember- Gareth Southgate mengakui England bakal menghadapi 'ujian terbesar' apabila akan menentang penyandang juara, Perancis dalam aksi suku akhir Sabtu ini.Skuad Southgate bangkit daripada permulaan yang gugup sebelum menang 3-0 menentang Senegal dalam pertembungan 16 terakhir pada Ahad di Stadium Al Bayt.England akan kembali ke Al Khor pada humenentang pasukan Perancis yang ingin menjadi pasukan pertama memenangi Piala Dunia berturut-turut.Walaupun England kelihatan mengkagumkan sebaik Jordan Henderson meletakkan mereka di depan menentang Senegal, dengan Harry Kane dan Bukayo Saka turut menjaringkan gol menentang juara Afrika itu, Southgate tahu pasukan kendalian Didier Deschamps berada pada kelas tersendiri."Ia adalah ujian terbesar yang boleh kami hadapi. Mereka adalah juara dunia, dengan bakat yang luar biasa dan pemain yang cemerlang," kata Southgate.Kemenangan 3-1 Perancis menewaskan Poland dalam aksi 16 terakhir, hanya beberapa jam sebelum England menyertai mereka di suku akhir.Dalam perlawanan tersebut, Mbappe menjaringkan dua gol dan kini mengumpul lima gol dalam kejohanan tahun ini."Mbappe sudah tentu pemain bertaraf dunia. Dia sudah pun mencapai detik-detik besar dalam kejohanan ini dan dalam kejohanan sebelumnya," kata Southgate."Griezmann juga seorang pemain yang luar biasa,begitu juga dengan Giroud dan mereka juga mempunyai pemain tengah yang cemerlang. Ia adalah ujian yang besar tetapi menjadi sesuatu yang sangat kami nantikan."Senada dengan penilaian Southgate terhadap Perancis, Kapten England, Harry Kane berkata: "Sabtu nanti akan menjadi malam yang sukar. Perancis adalah pasukan yang hebat. Mereka adalah juara bertahan."Jika anda mahu memenangi Piala Dunia, anda perlu bermain dengan pasukan terbaik di dunia dan Perancis pastinya salah seorang daripada mereka."Walaupun England mempunyai sebab yang kukuh untuk 'menghormati' Perancis, Southgate juga boleh berbangga dengan pasukan kendaliannya yang telah menunjukkan prestasi yang semakin baik memasuki penghujung perniagaan kejohanan.The Three Lions telahpun menjaringkan 12 gol dalam empat perlawanan di Piala Dunia tahun ini.

Sementara itu, Kane turut memuji persembahan terbaik rakan-rakannya sejurus selepas tamat perlawanan."Perlawanan kalah mati tidak pernah mudah. Kami mempamerkan kematangan yang hebat melalui kejohanan itu," kata Kane kepada ITV selepas dia kini hanya ketinggalan satu gol di belakang rekod Wayne Rooney yang mengumpul 53 jaringan untuk England."Mentaliti berada pada tahap terbaik dari awal dan kami mengambil peluang apabila ia hadir."Pada usia 29 tahun, Kane adalah salah seorang pemain senior dalam skuad Gareth Southgate ketika pemain muda Jude Bellingham, Phil Foden dan Bukayo Saka sekali lagi menunjukkan persembahan terbaik mereka.- AFP


Safawi dipinjamkan ke kelab Thai, Ratchaburi

KUALA LUMPUR, 5 Disember- Johor Darul Ta'zim (JDT) akhirnya mengesahkan pemain bola sepak sensasi kebangsaan, Muhammad Safawi Rasid bakal beraksi di Liga 1 Thailand secara pinjaman.Menerusi kenyataan yang dimuat naik di laman sosial JDT, Safawi dan seorang lagi pemain import, Moussa Sidibe akan dipinjamkan ke kelab Ratchaburi FC.Pengarah Teknikal JDT, Hector Bidoglio dalam posting itu mengucapkan maju jaya buat kedua-dua tonggak terbabit.“Harimau Selatan mendoakan yang terbaik buat kedua-dua pemain ini untuk musim akan datang,” katanya menerusi kenyataan ringkas di media sosial kelab berkenaan.Terdahulu, sebuah portal antarabangsa melaporkan Pengerusi Ratchaburi, Tanawat Nitikanchana berkata, kelab tersebut telah mencapai persetujuan dengan JDT untuk mendapatkan khidmat Muhammad Safawi, yang merupakan salah seorang kapten skuad Harimau Malaya.

(Pemain bola sepak sensasi kebangsaan, Muhammad Safawi Rasid)

Piala AFF 2022 dijadualkan bermula 20 Disember hingga 16 Januari depan.Muhammad Safawi yang menyertai JDT dari Terengganu FC II pada Januari 2017, sebelum ini pernah dipinjamkan ke kelab di divisyen utama Portugal, Portimonense SC selama tiga bulan pada hujung 2021.


Speedy Tigers tumpas 0-4 kepada Korea Selatan, raih tempat keempat

KUALA LUMPUR, 5 Disember- Skuad hoki lelaki kebangsaan menamatkan saingan Piala Negara-Negara 2022 di Afrika Selatan, dalam episod duka apabila tumpas 0-4 kepada Korea Selatan pada aksi penentuan tempat ketiga dan keempat, semalam.Pada aksi di Stadium NWU Astro, Potchefstroom itu, Korea Selatan memperoleh kedudukan selesa pada suku kedua permainan menerusi jaringan padang Seo Inwoo pada minit ke-22 dan Lee Namyong empat minit kemudian.Korea Selatan yang sebelum ini mengatasi Malaysia 1-0 dalam aksi pembukaan Kumpulan B pada Isnin lepas, terus menambah derita skuad ‘Speedy Tigers’ menerusi pukulan sudut penalti Hwang Taeil pada minit ke-39, sebelum Jang Jonghyun melengkapkan kemenangan pasukannya pada minit ke-59.Kemenangan Korea Selatan itu sekali gus menebus kekecewaan mereka selepas tumpas 2-3 kepada Malaysia pada final Piala Sultan Azlan Shah 2022, baru-baru ini. Pada kejohanan ini, skuad kendalian A. Arul Selvaraj mara ke peringkat empat terakhir selepas menewaskan Kanada 1-0 dan Jepun 5-1 pada aksi kumpulan, namun tewas 0-3 kepada Ireland pada peringkat separuh akhir.Arul Selvaraj berkata kecederaan tujuh pemain utamanya menyebabkan pasukan bergelut pada kejohanan itu, sekali gus terpaksa berpuas hati dengan kedudukan keempat.“Walaupun tewas, pemain telah cuba sedaya upaya. Namun, nampak kekurangan power dalam badan, dari segi kaki dan sebagainya sudah tentu disebabkan kekurangan pemain untuk kita buat pertukaran pemain.“Kelemahan agak ketara dari segi dua, tiga muka baharu yang masuk selepas kita hilang tujuh core players dalam kejohanan ini. Itu buat kita agak susah untuk kekal rentak di peringkat ini.

Aksi pemain Malaysia ketika menentang Korea Selatan / FOTO WORLDSPORTPICS

“Namun secara keseluruhan bagus untuk pemain-pemain baharu dapatkan minit permainan,” katanya menerusi video yang dikongsikan kepada media.Beliau berkata selepas pulang ke tanah air, anak buahnya akan diberikan rehat selama seminggu sebelum memulakan persiapan terakhir ke Piala Dunia 2023 di Bhubaneswar dan Rourkela, India bermula 13 hingga 29 Januari depan.Bagi pemain yang cedera, Arul Selvaraj berkata mereka perlu mengikuti proses rehabilitasi supaya dapat menyertai pasukan secepat mungkin. -BERNAMA


Perak FC komited lahirkan lebih ramai pemain muda

IPOH, 4 Disember- Perak FC terus komited melahirkan lebih ramai pemain muda yang berpotensi untuk mewakili pasukan itu pada masa akan datang.Pengerusinya, Datuk Seri Abdul Azim Mohd Zabidi berkata, komitmen itu diterjemah menerusi penganjuran kejohanan bola sepak bertujuan mencungkil bakat muda di negeri itu.Ia juga selaras dengan visi ditetapkan Ketua Jurulatih Perak FC, Lim Teong Kim yang ingin memberi lebih banyak peluang kepada pemain muda beraksi dalam pentas Liga Super musim hadapan.

(Jurulatih Perak FC Bawah 23 tahun, Yusri Che Lah berpendapat, usaha mengenal pasti bakat-bakat muda perlu diteruskan supaya lebih ramai pemain dipilih membarisi pasukan utama)

"Sejak dari dahulu lagi, kami mahu mencungkil bakat-bakat muda yang ada dalam Perak FC ini. Mereka akan menjadi pelapis dan tunjang kepada kumpulan ini," katanya ketika ditemui pemberita di sini.Sementara itu, Jurulatih Perak FC Bawah 23 tahun, Yusri Che Lah berpendapat, usaha mengenal pasti bakat-bakat muda perlu diteruskan supaya lebih ramai pemain dipilih membarisi pasukan utama.Perak FC setakat ini sudah menandatangani 12 pemain baru antaranya daripada pasukan Melaka United, PJ City dan skuad Projek FAM-MSN.


Ikon bola sepak Pele akui masih 'kuat' dengan doa semua

(Menara Obor Doha yang juga dikenali sebagai Menara Aspire pada Kejohanan Pila Dunia Qatar memaparkan bintang Brazil, Pele tanda sokongan dan doa buat ikon bola sepak itu yang sedang dirawat di hospital di Sao Paulo/AFP)

SAO PAULO, 4 Disember- "Saya kuat dengan harapan besar anda semua yang berdoa untuk kesembuhan saya," demikian kenyataan legenda bola sepak  Brazil, Pele,82, yang kini dirawat di sebuah hospital di sini akibat masalah kesihatan.Terdahulu, jurucakap Hospital Israelita Albert Einstein itu mengesahkan Pele berada dalam keadaan stabil setelah media tempatan melaporkan beliau dipindahkan ke unit rawatan rapi (ICU) berikutan tubuhnya tidak bertindak balas terhadap rawatan kemoterapi.Pele, yang dianggap sebagai pemain bola sepak terhebat sepanjang zaman, dimasukkan ke hospital awal minggu ini di tengah-tengah rawatan kanser kolon yang berterusan."Saya mahu memastikan seluruh rakan dan penyokong saya bertenang serta kekal positif. Saya sedang menjalani rawatan seperti biasa."Jutaan terima kasih kepada seluruh pasukan perubatan atas penjagaan rapi yang mereka berikan. Saya percaya dengan kuasa Tuhan kerana saya terima banyak ucapan yang mendoakan saya dari seluruh dunia yang membuat saya menjadi lebih kuat."Saya juga menonton pasukan kebangsaan Brazil beraksi pada Piala Dunia! Terima kasih atas segala-galanya," kata ikon bola sepak itu menerusi Instagram pada Sabtu yang turut menerima lebih 550,500 tanda suka.Doktor yang merawat Pele berkata awal Sabtu bahawa legenda Brazil itu kekal stabil dengan keadaan kesihatannya tidak merosot sejak hari terakhir.

(Mural yang wajah Legenda Bola Sepak Brazil Pele oleh pelukis Aleksandro Reis di Sao Paulo, Brazil/AFP)

Pele mempunyai tindak balas yang baik terhadap penjagaan serta rawatan tanpa sebarang kemerosotan dalam gambaran klinikal bagi tempoh 24 jam yang lalu," kata doktor di Hospital Albert Einstein di Sao Paulo dalam satu kenyataan.Pele dimasukkan ke hospital awal minggu ini kerana apa yang dikatakan doktor sebagai penilaian semula' terhadap rawatan kemoterapi yang dijalaninya sejak melalui pembedahan membuang tumor kolon pada September tahun lalu.Kebanyakan pemain yang beraksi pada pentas Piala Dunia Qatar tidak ketinggalan meninggalkan komen pada hantaran twitter Pele itu.Penyerang Perancis Kylian Mbappe menulis tweet: "Berdoa untuk Raja."Sementara itu Kapten England, Harry Kane turut menzahirkan doa kepada Pele pada sidang media menjelang perlawanan peringkat 16 terakhir pasukannya menentang Senegal.“Kami menyampaikan ucapan selamat kepada beliau dan jelas sekali kepada semua keluarganya juga"."Pele adalah inspirasi dalam permainan kami dan jelas sekali adalah pemain bola sepak yang luar biasa dan ikon sukan ini yang mempunyai bakat luar biasa. Kami mengucapkan selamat agar segera sembuh kepadanya." katanya.Pele adalah satu-satunya pemain bola sepak dalam sejarah yang memenangi tiga Piala Dunia pada 1958, 1962 dan 1970 selain merupakan salah seorang tokoh sukan paling berjaya dan popular pada abad ke-20.Digelar "O Rei" (Raja), beliau menjaringkan lebih daripada 1,200 gol dalam salah satu kerjaya sukan bola sepak, sebelum bersara pada 1977.Pele mempunyai bakat yang mempesonakan sejak kecil dan memenangi Piala Dunia 1958 ketika berusia 17 tahun, menjaringkan hatrik pada separuh akhir dan dua lagi gol di perlawanan akhir yang melonjakkan kerjayanya serta mencipta dinasti bola sepak pasukan kebangsaan Brazil .Dalam beberapa tahun kebelakangan ini, Pele berdepan masalah kesihatan yang semakin merosot namun dilihat kekal tenang dengan penampilan ceria dan gemar berjenaka terutama dalam  hantaran status di media sosial. -AFP


Liga Juara-juara Trek UCI: Azizulhasni tamatkan musim di tangga kelapan

KUALA LUMPUR, 4 Disember- Jaguh berbasikal trek negara, Datuk Mohd Azizulhasni Awang menamatkan kempen Liga Juara-juara Trek UCI (TCL) di tangga kelapan bagi kategori pecut lelaki keseluruhan.Menurut laman sesawang rasmi kejohanan, Datuk Azizulhasni yang turut digelar 'The Pocket Rocketman' meraih 60 mata selepas lima pusingan TCL berlangsung.Atlet kelahiran Dungun itu terlepas peluang beraksi pada peringkat separuh akhir selepas sekadar berada di tempat kedua dalam pusingan pertama.Hanya pemenang daripada enam pusingan saringan berbeza mara ke separuh akhir acara itu.

Dalam pusingan akhir di London, Datuk Azizulhasni juga gagal dalam misi untuk sekurang-kurangnya meraih podium selepas menamatkan perlumbaan di tempat kelima dalam acara kegemarannya, Keirin.Pelumba Australia, Matthew Richardson dinobat sebagai juara dengan 183 mata, mengatasi pencabar utamanya Harrie Lavreysen dari Belanda dengan jurang dua mata.Kejohanan TCL bermula di Mallorca, Sepanyol bulan lepas dan pelumba perlu meraih mata dalam lima pusingan.


Hoki Piala Negara-Negara: Langkah 'Speedy Tiger' tersekat

AFRIKA SELATAN, 4 Disember-Hajat skuad lelaki senior negara untuk beraksi di penats final Piala Negara-Negara FIH buat kali pertama, musnah di tangan Ireland selepas tunduk 3-0 di peringkat separuh akhir di Afrika Selatan, semalam.Selepas terikat tanpa jaringan pada suku pertama dan kedua, gawang skuad negara akhirnya bolos pada suku ketiga menerusi jaringan padang Benjamin Walker pada minit ke-40.

(Aksi skuad negara ketika menentang Ireland pada Kejohanan Piala Negara-Negara)

Skuad negara kemudian terus ketinggalan selepas Jeremy Duncan meledak gol kedua Ireland menerusi jaringan padang selang dua minit kemudian.

Duncan sekali lagi menjadi duri dalam daging buat Malaysia apabila menambah gol ketiga Ireland pada minit ke-51, juga menerusi jaringan padang.Kedudukan itu kekal sehingga tamat permainan, sekali gus meranapkan impian 'Speedy Tigers' beraksi di pentas final dalam kejohanan yang kali pertama diperkenalkan oleh FIH itu.Jurulatih negara, Arul Selvaraj yang ditemui selepas perlawanan nyata kecewa dengan persembahan anak-anak buahnya.“Memang kecewa kita kalah dengan keputusan 0-3, walaupun kita lebih banyak menguasai perlawanan, dan mendapatkan banyak peluang daripada pukulan sudut penalti, tetapi kita gagal menjaringkan gol.Bagaimanapun, cabaran skuad kendalian A. Arul Selvaraj itu masih belum berakhir apabila dijadual beraksi pada perlawanan penentuan tempat ketiga dan keempat, lewat petang ini.Manakala Ireland pula akan membuat perhitungan final dengan tuan rumah, Afrika Selatan.


Ragbi Piala Agong 2022: Putrajaya julang kejuaraan buat kali pertama

SHAH ALAM, 4 Disember-Pasukan Putrajaya melakar sejarah muncul Johan ragbi Piala Agong 2022 sekaligus menamatkan penantian bagi menjulang trofi berkenaan buat kali pertama mengalahkan Terengganu 18-15 di Stadium Ragbi Pangkalan Udara Subang.Putrajaya dilihat lebih mendominasi perlawanan pada separuh masa perlawanan setelah mendahului Terengganu 6-0 menerusi tendangan penalti Simione Tuivanuavou Bulai pada minit ke-14 dan ke-25 sebelum menutup aksi babak pertama dengan keputusan 13-5.

(Sekitar perlawanan akhir ragbi Piala Agong 2022)

Namun, separuh masa kedua tampak berbeza dimana pasukan Terengganu memberikan asakan dan berjaya merapatkan jurang 13-12 menerusi 'try' oleh Noor Alif Ikhmal Noor Hisham disusuli sepakan conversion oleh Muhammad Faris Pead pada minit ke-48.Walaupun Terengganu dapat menambah mata dengan tedangan penalti oleh Muhammad Faris, namun skuad kendalian Brad Mika berjaya menembusi benteng Terengganu dan melakukan 'try' Badrul Muktee pada minit ke-71 meletakkan mereka kembali di depan, 18-15.Beberapa serangan dari pasukan pantai timur agak tumpul dan keputusan 18-15 kekal sehingga tiupan wisel penamat sekali gus mengesahkan kejuaraan milik pasukan Putrajaya.Sementara itu, jurulatih Putrajaya, Brad Mika mengakui bangga dengan pencapaian dilakar barisan pemainnya itu sekali gus menepati sasaran ditetapkan untuk muncul juara edisi ke-38 kali ini."Pemain mempamerkan semangat juang tinggi dalam perlawanan kerana mereka sememangnya membara untuk memastikan Putrajaya muncul juara buat kali pertama", katanya ketika ditemui media selepas perlawanan.Sejak kejohanan diperkenalkan pada 1983, Putrajaya tidak pernah muncul juara kejohanan berprestij itu dengan pencapaian terbaik mereka adalah mara ke separuh akhir pada edisi 2009.


Piala Dunia 2022: Scaloni tak sabar jumpa Van Gaal

DOHA, 4 Disember-Jurulatih Argentina Lionel Scaloni berkata beliau semamangnya menantikan pertemuan pasukannya menentang Belanda kendalian Louis Van Gaal pada pertemuan suku akhir nanti.Argentina mara ke kelompok lapan terbaik selepas berjaya menewaskan Australia 2-1 pagi tadi.Sementara Belanda pula menewaskan Ameika Syarikat (AS), 3-1 dalam satu lagi pertemuan.

(Jurulatih Argentina, Lionel Scaloni memberi arahan kepada pemain semasa kejohanan Piala Dunia 2022 / FOTO AFP)

Pertemuan tersebut memberi makna besar kepada Scaloni yang menganggap Van Gaal sebagai idolanya ketika bergelar pemain di La Liga (Liga Sepanyol).

"Saya bermain di Deportivo La Coruna ketika dia (Van Gaal) menjadi pengurus Barcelona dan dia sudah pun mempunyai nama besar. Saya berbangga dapat menentang pasukannya.Semua orang tahu sumbangannya kepada sukan bolasepak", kata Scaloni ketika ditanya tentang pandangannya terhadap pengurus berusia 71 tahun itu.Pengurus berusia 44 tahun itu berkata skuad Belanda pada kejohanan kali ini tidak sehebat generasi sebelumnya, namun tetap memberi ancaman terhadap kesebelasan pasukannya."Pasukan Belanda tidak sehebat generasi terdahulu, namun mereka tahu apa yang mereka lakukan," kata Scaloni."Semestinya akan menjadi perlawanan bersejarah buat kedua-dua pasukan. Kami harap kami dapat mara ke fasa seterusnya", kata Scaloni kepada media.Untuk rekod, kali terakhir kedua-dua pasukan bertemu adalah pada separuh akhir Piala Dunia 2014.Argentina berjaya menewaskan Belanda 4-2 menerusi sepakan penalti.


Guna peruntukan yang diberi sebaik-baiknya bagi pembangunan bakat sukan-V.P Shanmugam

BANDA HILIR, 3 Disember- Persatuan sukan di Melaka diingatkan agar menggunakan peruntukan diberi kerajaan negeri untuk pembangunan dan mencungkil bakat atlet-atlet baharu.Exco Pembangunan Belia, Sukan dan Badan Bukan Kerajaan Melaka, V.P Shanmugam berkata usaha tersebut penting bagi melahirkan lebih ramai atlet bagi mewakili negeri itu di pertandingan sukan di peringkat kebangsaan atau antarabangsa.

(Exco Pembangunan Belia, Sukan dan Badan Bukan Kerajaan Melaka, V.P Shanmugam)

Selain itu, usaha berkenaan juga dapat memupuk gaya hidup sihat dalam kalangan masyarakat."Peserta-peserta ini sebenarnya adalah tanggungjawab persatuan.Kita hanya sediakan peruntukan untuk persatuan bagi memberi latihan yang cukup dan mewakili negeri",katanya kepada pemberita selepas mewakili Ketua Menteri, Datuk Seri Sulaiman Md Ali merasmikan Karnival Sukan Inspire OKU Aktif Peringkat Negeri Melaka di Banda Hilir di sini.Karnival yang dianjur Jabatan Belia dan Sukan (JBS) Melaka selama 3 hari sempena Sambutan Hari OKU Sedunia ini menyediakan pelbagai aktiviti sukan mesra OKU dan kanak-kanak antaranya Batu Seremban Challenge, pertandingan mewarna, Zumba, Fun Walk dan banyak lagi.


Tiket kejohanan badminton terbuka Malaysia 2023 boleh dibeli mulai Isnin

KUALA LUMPUR, 4 Disember - Peminat sukan badminton yang ingin menyaksikan kejohanan Terbuka Malaysia 2023 di Axiata Arena, Bukit Jalil Boleh membeli tiket secara dalam talian bermula 11 pagi, 5 Disember ini.Kejohanan tersebut akan bermula dari 10 hingga 15 Januari tahun hadapan.Setiausaha Agung Persatuan Badminton Malaysia (BAM) Datuk Kenny Goh berkata tiket untuk acara Jejalah BWF Super 1000 yang baru dinaik taraf itu, bermula daripada RM40.

"Tahun hadapan akan menyaksikan saingan yang lebih mendebarkan kerana pemain-pemain terbaik cuba untuk membuka tirai 2023 dengan sesuatu yang positif," kata Kenny Goh menerusi kenyataan.Tambahnya, juara dunia beregu lelaki, Aaron Chia-Soh Wooi Yik bersama-sama beregu wanita utama negara, Pearly Tan-M. Thinaah turut akan menjadi tumpuan.Beliau mengharapkan sokongan daripada penyokong Malaysia untuk memberi inspirasi kepada pemain negara beraksi dalam satu daripada kejohanan tertua di dunia itu.


Piala Dunia 2022: Belanda pasukan pertama ke suku akhir

DOHA, 4 Disember - Belanda menjadi negara pertama ke suku akhir Piala Dunia 2022 apabila menewaskan Amerika Syarikat (AS) 3-1 di Stadium Antarabangsa Khalifa.Ledakan pada minit ke-10 oleh Memphis Depay dan satu gol lagi daripada Daley Blind pada penghujung babak pertama membuka jalan kepada Belanda untuk menempah pertembungan sama ada dengan Argentina atau Australia di pusingan lapan terakhir.

Pemain gantian, Haji Wright merapatkan jurang buat Amerika Syarikat pada minit ke-76 untuk memberi harapan kepada pasukannya, namun gol menerusi sepakan voli Denzel Dumfries mengesahkan penampilan ketujuh Belanda di suku akhir.Skuad Belanda kendalian Louis van Gaal mendahului dengan serangan pertama mereka apabila hantaran Dumfries membantu penyerang Barcelona, Depay meledak gol pembukaan.Dumfries kemudian melakukan umpanan untuk Blind menjadikan kedudukan 2-0 dan meletakkan pasukannya dalam perjalanan ke pusingan seterusnya.Wright menyempurnakan hantaran silang Christian Pulisic, namun Dumfries meneruskan persembahan cemerlangnya dengan meledak gol ketiga Belanda dan menghabiskan sisa perjuangan pasukan AS.-REUTERS


Piala Dunia 2022: Messi bawa Argentina ke suku akhir

AL RAYYAN, 4 Disember - Lionel Messi menjaringkan gol pada penampilan ke-1,000 dalam kariernya ketika Argentina menewaskan Australia 2-1 di pusingan 16 terakhir Piala Dunia 2022 untuk mengatasi rekod Diego Maradona dan mengatur pertembungan suku akhir berdepan Belanda.Memburu Piala Dunia pertama pada percubaan kali kelima, Messi melakukan rembatan leret untuk menewaskan penjaga gol Mat Ryan pada minit ke-35 untuk menggembirakan penyokong Argentina di Stadium Ahmad Bin Ali.

Julian Alvarez menyumbat gol kedua Argentina dari jarak dekat pada minit ke-57 selepas dia berjaya merampas bola di kaki Ryan.Australia, yang berjaya mara ke peringkat 16 terakhir dan berada 35 anak tangga di belakang pemenang dua kali Piala Dunia itu bertahan dengan baik yang diketuai Harry Souttar.Mereka mencemaskan lawan apabila rembatan Craig Goodwin terkena Enzo Fernandez sebelum menerjah ke gawang sendiri pada minit ke-77.Jaringan Messi yang kini berusia 35 tahun adalah gol ketiganya dalam kejohanan di Qatar dan gol kesembilannya di Piala Dunia, satu gol mengatasi Maradona. - REUTERS


SSTMI juara pertama Piala Mirnawan

BUKIT JALIL, 3 Disember- Pasukan hoki lelaki Sekolah Sukan Tengku Mahkota Ismail (SSTMI) menumpaskan pasukan Jepun 4 -1 di Stadium Hoki Nasional, Bukit Jalil malam tadi untuk muncul juara kejohanan hoki remaja bawah 17 tahun antarabangsa, Piala Mirnawan 2022.Pasukan kendalian Wan Mohd Roslan Wan Abdul Rahman itu berjaya mempamer aksi agresif untuk menewaskan pasukan negara matahari terbit itu.SSTMI memulakan permainan dengan kemas dan mampu membolos gol pasukan Jepun seawal minit pertama hasil jaringan padang Muhammad Haziq Zunnurrain.Jepun tidak mengaku kalah dan menjaringkan gol pada minit ke-7 hasil pukulan penalti Shintaro Hara."Namun memasuki suku masa kedua SSTMI meneruskan serangan dan berjaya menjaringkan gol kedua melalui pukulan penalti Azimuddin Syakir pada minit ke-25.Seterusnya SSTMI berjaya menjaringan dua gol padang lagi melalui Mohamad Syazwan pada minit ke-35 dan Muhammad Danish Haikal pada minit ke-43.Tamat permainan, SSTMI 4, Jepun 1 untuk muncul juara edisi pertama kejohanan itu.


Switzerland mara pusingan kalah mati, capai sasaran hatrik

(Para pemain Switzerland meraikan kemenangan mereka dalam perlawanan bola sepak Piala Dunia Qatar 2022 Kumpulan G antara Serbia dan Switzerland di Stadium 974 di Doha/FOTO IHSAN FIFA)

DOHA, 3 Disember- Switzerland mara ke pusingan kalah mati Piala Dunia buat kali ketiga berturut-turut selepas menewaskan Serbia 3-2 untuk muncul naib juara Kumpulan G.Kemenangan itu meletakkan mereka di tangga kedua kumpulan pada enam mata bersama pendahulu, Brazil, dan Switzerland akan bertemu Portugal bagi merebut tempat ke suku akhir.Dalam aksi di Stadium 974 itu, Xherdan Shaqiri meletakkan Switzerland di depan pada minit ke-20 tetapi Serbia meledak dua gol menerusi Aleksandar Mitrovic dan Dusan Vlahovic untuk mendahului permainan.Breel Embolo kembali menyamakan kedudukan sebelum rehat dan Remo Freuler meledak gol kemenangan Switzerland tiga minit selepas babak kedua bersambung.Penjaga gol Switzerland, Gregor KobelIa mengakui perlawanan itu adalah yang sukar namun pasukan itu berjaya bangkit semula dengan berani. "Ia adalah perlawanan antarabangsa pertama saya selepas sekian lama dan perlawanan penting sebegini cukup mencabar."Ia bukan perlawanan yang mudah. Akhirnya kami amat gembira kerana memenanginya," katanya yang menggantikan Yann Sommer selepas penjaga gol utama itu direhatkan kerana masalah kesihatan.Switzerland kini berjaya mara ke pusingan 16 terakhir bagi setiap kejohanan Piala Dunia dan Kejuaraan Eropah sejak tahun 2014.

(Pemain tengah Switzerland Remo Freuler (kanan) meraikannya bersama pertahanan  Ricardo Rodriguez selepas menjaringkan gol ketiga pada  perlawanan bola sepak Kumpulan G Piala Dunia Qatar 2022 antara Serbia dan Switzerland di Stadium 974 di Doha/FOTO IHSAN FIFA)

Mereka menamatkan saingan Kumpulan G di tempat kedua pada enam mata, manakala Brazil menjuarai kumpulan dengan kelebihan perbezaan jaringan selepas dikejutkan oleh Cameroon 1-0.Serbia di tangga tercorot dengan hanya satu mata. Mereka belum pernah melepasi peringkat kumpulan Piala Dunia sejak perpecahan Yugoslavia.-REUTERS